85 دادوەر نەخشەڕێگای چاكسازی لە دەسەڵاتی دادوەریی هەرێمدا رادەگەیەنن\n85 دادوەرو داواكاری گشتی لە هەرێمی كوردستان نەخشەڕێگایەك بۆ چاكسازی لە دەسەڵاتی دادوەریدا رادەگەیەنن كە تێیدا 14 پێنشیاریان خستۆتەڕو ئەوەش وەك پاڵپشتیان بۆ پاراستنی شكۆو پێگەی دەسەڵاتی دادوەری لەنێو هەر سێ دەسەڵاتەكەی هەرێمی كوردستان.\nئاوێنە: ئەو دادوەرانە لە نەخشەڕێگاكەیاندا كە ئاڕاستەی ئەنجومەنی دادوەری، پەرلەمانی كوردستان، سەرۆكایەتی هەرێم و حكومەتی هەرێمی كوردستانیان كردوە، لە پێشنیاری یەكەمیاندا داوایان كردوە، بۆ ئەوەی سنوری دەسەڵاتی هەر سێ دەسەڵاتەكە رون بێت و یاسا سەروەر بێت، پێویستە لەم خولەی پەرلەماندا پڕۆسەی ئامادەكردنی دەستورو ئەنجامدانی راپرسی لەلایەن هاوڵاتیانەوە تەواو بكرێت و ئەنجام بدرێت.\nلە خاڵیكی دیكەدا داوایان كردوە"یاسای دەسەڵاتی دادوەری ژمارە 23ی ساڵی 2007 هەموار بكرێتەوە بەو ئاڕاستەیەی كە سەرۆكی دەسەڵاتی دادوەری پێگەی وەك سەرۆكی دەسەڵات و هاوشێوەی دەسەڵاتی یاسادانان و دەسەڵاتی جێبەجێكردن بپارێزرێت و دەستكاری پەیكەری ئەنجومەنی بكرێت."\nیەكێكی دیكە لە داواكارییەكانیان ئەوەیە كە "رەشنوسی یاسای سەرپەرشتیاری دادوەری لەلایەن ئەنجومەنی دادوەرییەوە ئامادە بكرێت و رەوانەی پەرلەمانی كوردستان بكرێت بەمەبەستی دەرچواندنی و ئەندامیەتی ئەنجومەنی دادوەریش تەواو بكرێت بە ئەندامبونی سەرۆكی سەرپەرشتیاری دادوەری."\nهەروەك پێشنیاریان كردوە "دەزگای داواكاری گشتی یاسایەكی تۆكمەی باشی بۆ دەرچوێندرێت و سەربەخۆیی دارایی و كارگێڕی ئەم دەزگایە فەراهەم بكرێت."\nئەو دادوەرانە داواشیان كردوە كە سیستمی لێكۆڵینەوە گۆڕانكاری بەسەردا بكرێت و ناكرێت لەساڵی 2021 بژین و بەهەمان سیستمی لێكۆڵینەوەی ساڵانی حەفتاكان و هەشتاكان لێكۆڵینەوە لە تاوانەكان ئەنجام بدرێت.\nلە خاڵێكی دیكەدا ئەوەیان خستۆتەڕو كە بۆ زامنكردنی زیاتری سەربەخۆبونی دەسەڵاتی دادوەری پێویست دەكات ئەم دەسەڵاتە بودجەی تایبەت بەخۆی هەبێت.\nهەروەها داواشیان كردوە، پەیمانگای دادوەری لە هەرێم لە وەزارەتی داد جیابكرێتەوەو بخرێتە سەر ئەنجومەنی دادوەری.\nلە نەخشەڕێگاكەی ئەو دادوەرانەدا ئەوەش هاتوە: بەمەبەستی كۆنترۆڵكردن و رێگەگرتن لە قاچاخچییەتی لە دەروازە سنورییەكان پێویستە گرنگی تایبەت بدرێت بە دادگاكانی گومرگی لە پارێزگاكانی هەرێم ئەوەش بە دابینكردنی شوێنی گونجاو و دادوەرو لێكۆڵەری بەتواناو پێشخستنی شێوازەكانی لێكۆڵینەوەو باشتر وایە ئەم دادگایانە لەنێو دەروازە سنورییەكان بكرێتەوە.\nهەروەها بە پێویستیشیان زانیوە "بەڕێوەبەرایەتی پۆلیسی دادوەری دابمەزرێت."\nوتوشیانە"لەبەرئەوەی سەرچاوەی هەر سێ دەسەڵاتەكە گەل و خەڵكە بۆیە پێویستە دەسەڵاتی دادوەری هاوشێوەی هەردو دەسەڵاتەكەی تر لە پڕۆسەی دیموكراسی و ئاڵوگۆڕكردنی پۆستی باڵای ئەم دەسەڵاتە بەدور نەبێت. داواكارین پۆستەكانی سەرۆكی ئەنجومەنی دادوەری و سەرۆكی دادگاكانی تێهەڵچونەوەو سەرۆكی داواكاری گشتی و سەرۆكی سەرپەرشتیاری دادوەری بەپێی سیستەمێكی تایبەتی هەڵبژاردن یەكلایی بكرێنەوەو دیاری بكرێن و تەنها بۆ دو خولی لەدوای یەك بێت."


تەندروستی سلێمانی دواین زانیاری لەسەر كۆرۆناى گۆڕاو ئاشكراكرد - تۆڕی میدیایی خەڵک\nبەڕێوەبەری گشتی تەندروستی سلێمانی ئاشكرای دەكات، كە تائێستا كۆرۆنای گۆڕاو لە سنووری پارێزگاكە تۆمار نەكراوە و دەشڵێت: “ڤاكسین بابەتێكی نیشتمانییە و بۆ هەموو هاووڵاتیانە”.\nد. سەباح هەورامی، بەڕێوەبەری گشتی تەندروستی سلێمانی بۆ ڕۆژنامەنووسان وتی، “تائێستا كۆرۆنای گۆڕاو لە سنووری پارێزگاكە تۆمار نەكراوە.\nڕاشیگەیاند، ئامارەكانی كۆرۆنا بەراورد بە پێشتر كەمێك زیادی كردووە و بۆ ئەوەش پلانی خۆمان داناوە و هۆكاری سەرەكییەكەشی كۆنتڕۆڵ نەكردنی دەروازە و سنوورەكانە، چونكە نیوەی ئەوانەی تووشبوون لە دەرەوەی پارێزگاكەوە هاتوون.\nئاماژەی بەوەشكرد، ڤاكسینی كۆرۆنا بابەتێكی نیشتمانییە و لەلایەن عیراقەوە دابین دەكرێت و بۆ هەموو هاووڵاتیانە و بەشی یەكەمی ئەمڕۆ دەگاتە عیراق، بەڵام نازانین كەی دەگاتە دەستی ئێمە.\nخەڵك بەڕێوەبەری تەندروستی كەركوك ڕایدەگەیەنێت، دوای ئەوەی ماوەیەك بوو حاڵەتەكانی تووشبوون بە كۆرۆنا كەمیان كردبوو و هاوكات گوشاریش لەسەر نەخۆشخانە…


184 . ڕاپۆرتێك ده‌رباره‌ی جاڵجاڵۆكه | ماڵپه‌ڕی سانا\n> ڕاپۆرته‌كان\t> Protected: 184 . ڕاپۆرتێك ده‌رباره‌ی جاڵجاڵۆكه\tProtected: 184 . ڕاپۆرتێك ده‌رباره‌ی جاڵجاڵۆكه


دەزانیت موچەی سێ سەرۆكایەتییەكەی عێراق بۆ ئەمساڵ چەند بوە؟\nهاوپەیمانی ئابوریناسانی عێراق رایگەیاند، بڕی ٣٤٤ ملیار و ٩٥٦ ملیۆن دینار لە بودجەی ساڵی ٢٠٢١ بۆ موچەی هەر سێ سەرۆکایەتی کۆمار و پەرلەمان و سەرۆکایەی ئەنجومەنی وەزیران خەرجکراوە\nعەدی عەلەوەی سەرۆکی هاوپەیمانی ئابوریناسانی عێراق بە رۆژنامەی فەرمی سەباحی راگەیاند، لە بودجەی ٢٠٢١دا بڕی ٣٥ ملیار و ٦٣٩ ملیۆن دینار موچەی سەرۆکایەتی کۆمار و ٢٢٨ ملیار و ١٤١ ملیۆن دینار موچەی سەرۆکایەتی پەرلەمان و ٨١ ملیار و ١٧٦ ملیۆن دینار موچەی ئەمیندارێتی گشتی و نوسینگەی سەرۆکایەتی ئەنجومەنی وەزیران بووە.\nئاماژەی بەوەشداوە، ژمارەی کارمەندانی هەر سێ سەرۆکایەتییەکە پێنج هەزار و ٩٢٦ کارمەندن و موچەی هەر کارمەندێکیان مانگانە نزیکەی دەکاتە چوار ملیۆن و ٨٥٠ هەزار دینارە.\nسەرۆکی هاوپەیمانی ئابوریناسانی عێراق ئەوەشی خستووەتەڕوو، کۆی موچەی هەر سێ سەرۆکایەتییەکە دەکاتە زیاتر لە ٣٤٤ ملیار دینار لە مانگێکدا.\nلەلایەن خۆیەوە، عەلی تەمیمی ئابوریناسی عێراقی بە رۆژنامەی فەرمی سەباحی راگەیاند، خانەنشینکردنی ئنەندامانی پێشووی پەرلەمان کارێکی نایاساییە و پێچەوانەی یاسایە.\nئاشکراشی کرد، هەڵوەشاندنەوەی یاسای ژمارە ١٣ی یاسای ئەنجومەنی نوێنەرانی عێراق "پەرلەمان"، رێگەیدا بە خەرجکردنی موچەی پەرلەمانتارەکان کە پێچەوانەی یاسای ژمارە ٩ی ساڵی ٢٠١٤ی خانەنشینی هەموارکراو بوو، بەڵام دادگای باڵای فیدڕاڵی یاساکەی بە بڕیاری ٨٦ی ساڵی ٢٠١٨ هەڵوەشاندەوە، چونکە پێچەوانەی دەستوربوو.\nئاماژەی بەوەشدا، ئەندامانی پەرلەمان هاوشێوەی فەرمانبەرانی ئاسایی دیکە نابێت تەمەنی لە ٥٠ سال کەمتربێت و ساڵانی خزمەتکردنی لە ١٥ ساڵ کەمتر نەبێت ئەوکات دەتوانرێت خانەنشین بکرێت، پێویستە هەموو لایەکیش پابەندی بڕیارەکانی دادگای باڵای فیدڕاڵی بن.


❤❤یـــانەی کوردژیـن/Kurd Zhin❤❤/ / john f.kennedy\n» john f.kennedy\n#1 2016-02-03 20:33:32\nجۆن ڤیتزجیرالدا کەنەدی یان جۆن ئێف کەنەدی 35 یەمین سەرۆکی ویلایەتە یەکگرتووەکانی ئەمریکا . کەنەدی لە 19/5/1917 لە برۆکلین ویلایەتی ماساتشوسیس لە دایک بووە ، باوکی ناوی جۆزێف پاتریک کەنەدیە " 1888- 1969 " کەسێکی بازرگان و سیاسەت مەدار بوو . دایکی ناوی رۆز ئەلیزابێس ڤیتزجیرالد کەنەدیە " 1890- 1995 " ئافرەتێکی خێرخواز و ئەندامێکی ناسراوی چینی تێروتەسەل و باوخوازی کۆمەڵ بوو . خێزانی کەنەدی خێزانێکی ئەمریکی بە ڕه‌گه‌ز ئیرلەندین و خیزانێکی سیاسی و بازرگانی وڵاتەکە بوون و وە مەسیحی کاسۆلیکی رۆمانی بوون ... براکانی کەنەدی جۆسێف پاتریک کەنەدی " 1915-1944 " لە جەنگی جیھانی دووەم کوژرا .. رۆبەرت فرانسیس کەنەدی " 1925- 1968 " ... ئیدوارد مۆر کەنەدی " 1932-2009 " ئەندامێکی ئەنجومەنی پیرانی ئەمریکا بووە بۆ ماوەیەکی زۆر و لە 2009 دا کۆچی دوای کرد ... خوشکەکانی کەنەدی ڕۆزماری کەنەدی " 1918-2005 " ... کاسلین ئاگنیس کەنەدی " 1920- 1948 " ... ئیونیس ماری کەنەدی " 1921-2009 " ... پاتریشا ھیلین کەنەدی " 1924- 2006 " ... جان ئان کەنەدی " 1928 .. ".\nکەنەدی بۆ ماوەی 10 ساڵ لە برۆکلین ژیا لەم ماوەیەدا لە خویندنگاکانی ( ئیدوارد دیڤۆشن و گرینۆف لۆوەرو دێکستەر ) خویندویەتی لە ساڵی 1927 خێزانەکەی کەنەدی گواستیانەوە بۆ گەڕەکی ھیدسۆن ھیڵ لە برۆنکس لە نیۆرک ، کەنەدی ئەو ساڵە نەیتوانی بچێتەوە خوێندنگا دوای ساڵێک گواستیانەوە بۆ برۆنکسڤیل لە نیۆرک و پاشان کەنەدی دەستی کردەوە بە خویندن لە ساڵی 1931 دا کەنەدی چووە خویندنگای چواڵیتی لە واڵینگفۆرد لە پۆلی 9 بۆ 12 ی لەوێ تەواو کرد .. کەنەدی لە ساڵی 1936 لە زانکۆی ھارڤارد وەرگیرا ، لەو ماوەیەدا خەریکی یاریەکانی گۆڵف و دووگۆلی و مەلەوانی بوو وە توانی لە یانی مەلەوانی ئیسکواش وەربگیرێت ، لە ساڵی 1938 دا لەگەڵ باوکو برا گەورەکەیدا ڕۆشتە لەندەن بۆ کارکردن لە باڵیۆزخانەی ئەمریکا لە لەندەن کە باوکی باڵیۆزی سەرۆک ڕۆزفێلت بوو لە لەندەن .. لە ساڵی 1939 دا دەستی کرد بە گەشت بە ئەوروپا و یەکیتی سۆڤیەت و بالقان و ڕۆژ ھەڵاتی ناوەڕاست دواتر ڕۆشتە چیکۆسلۆڤاکیا و ئەڵمانیاو پاشان گەرایەوە بۆ لەندەن ئەمەش بۆ نوسینی تێزەکەی بۆ کۆتای خویندنەکەی لە زانکۆی ھارڤارد لە کۆتایدا گەڕایەوە بۆ نیۆرک . بەخویندکاریکی سەرکەوتو دانرابوو لە زانکۆکەدا لە تەمنێکی کەمدا ، کەنەدی لە ساڵی 1940 توانی تێزەکەی کۆتای پی بێنێت و دواتر بە کتێب لە ژیر ناوی " بۆجی ئینگلتەرا نوست " بلاو کرایەوەو بووە یەکێک لە پڕ فرۆشترین کتێبەکان . لەو ساڵەدا توانی کۆتای بە خویندنکەی بێنێت و شەھادەی "بەکالۆریۆسی زانست بە پلەی زۆر باشە لە کاروباری نیودەوڵەتی بەدەست بێنێت " ....لە ساڵی 1941 دا کەنەدی پەیوەندی کرد بە ھیزی دەریای ئەمریکاوە ، پاشان دەبێتە سەربازێکی ھێزی دەریای لە جەنگی دووەمی جیھانیدا و لەسەر کەشتی خزمەت دەکات ، لەم ماوەیەدا چەند جارێک شوێنەکەی دەگۆڕێت و ھەر جارێک لە شوێنێک خزمەت دەکات و دەبیتە سەرکردەی چەند دەستەیەک . لە ساڵی 1943 دا لە کاتی ھێرشی یابانیەکان بۆ سەر کەشتیە ئەمریکیەکان کەنەدی لە کەشتیەکەیدا لە نزیک دورگەی سلیمان لەلایەن فڕۆکەی یابانیەوە دەکریتە ئامانج و تێک دەشکێت کەنەدی لەگەڵ چەند پیاوێکیدەستەکەی دەمێننەوە . کەنەدی دوای ماوەیەک بیرکردنەوە خۆ بەدەستەوەدان و مردن لە ناو ئاوەکەدا یان جەنگان ، بەلام بڕیاریاندا خۆیان بە دەستەوە نەدەن بمرن بەڵکو لەگەڵ پیاوەکاندا دەستیان کرد بە مەلە کردن بەرەو دورگەیەکی بچوک ، ھەرچەندە کەندەی پشتیشی پارچەی بەرکەوتبوو بەلام بە دەمی پەتی ئەو بەدلەی رزگارکردنەی گرتبوو کە بە سەربازێکی بریندارەوە بوو لەگەڵ خۆیدا ڕای دەکێشا وە توانی دەستەکەی ڕزگار بکات وە مەدالیای ڕێزلینانیان وەرگرت . لە کۆتاییەکانی ساڵی 1944 دا کەنەدی گەرایەوە بۆ ئەمریکا پاش چارەسەرکردنی برینەکەی پشتی کەنەدی خزمەتی سەربازی کۆتای پی ھات بە پلەی ملازم و تا چەند مانگی سەرەتای ساڵی 1945 کەنەدی لە نەخۆشخانە بوو تا چاک بونەوەی برینەکەی .\nکەنەدی دوای کۆتای ھاتنی جەنگی دووەمی جیھان ھاتە نێو دنیای سیاسەتەوەو یەکەم جاریش لە ساڵی 1946 توانی سەرکەوتو بێت ببیتە ئەندامی کۆنگرێس وە بۆ ماوەی 6 ساڵ بەردەام بوو لە شوێنەکەی . لە ھەلبژاردنەکانی ئەنجومەنی پیران لە ساڵی 1952 دا کەنەدی توانی شکست بە منافسە کۆماریەکەی " ھێنری کابوت " بھینێت و ببێتە ئەندامی ئەنجومەنی پیران .. کەنەدی لە 12/9/195 ھاوسەر گیری لەگەڵ " جاکلین بۆڤیر " کرد . کەنەدی لە دوو ساڵی دوایدا چەن نەشتەرگەرییەکی بۆ ئەنجامدرا لە بڕبڕەی پشتیدا و توشی نەخۆشیەکی زۆر بوبو لەو ماوەیەدا وە لە زۆربەی زۆری کۆبونەوەکانی ئەنجومەن بێبەش بو لەو ماوەیەدا تەنانەت جاری وابووە کۆتا رێوڕەسمی دینی کاسۆلیکیان لەسەر ئەنجامداوە لە کاتی نەخۆشیەکایدا . لە ساڵی 1956 کەنەدی بوژایەوەو کەوتەوە کار کردن ، کەنەدی دووبارە لە ھەڵبژاردنی 1958 دا بۆ ئەنجومەنی پیران توانی سەرکەوتن بە دەست بینێت و ببیتەوە ئەندام لەم ماوەیەدا سکرتێری ڕۆژنامە گەری کەنەدی " رۆبەرت تۆمسۆن " فیلیمیکی لەسەر ڕۆژێک کارکردنی کەنەدی لە ئەنجومەن و ژیانی ناو خیزانەکەی و کارکردنی لە ئۆفیسەکەی ماڵەوەی دەرھێنا کە بەباشترین فیلم دادەنرێت کە باسی ژیانی کەنەدی بکات.\nکەنەدی لە 2 ی یەنایەری ساڵی 1960 دا دەستی کرد بە بانگەشەی ھەڵبژاردن بۆ سەرۆکی ویلایەتە یەکگرتووەکانی ئەمریکا وەک نوینەری حیزبی دیموکراتیەکان ، وە منافسەکەی لە جمھوریەکان بریتی بوو لە " ریچارد نیکسۆن " . کەنەدی سەرکەتنێکی زۆر سەرسوڕھێنەری بە دەست ھینا لە کاتێکدا کەنەدی %49.7 ی دەنگی دەنگ دەرەکانی بە دەست ھێناو ڕیچارد توانیبوی %49.5 ی دەنگەکان بە دەست بینێت و تەنھا 0.2 جیاوازی ھەبوو لە نیوانیاندا . کەنەدی یەکەم کەسی کاسۆلیکی بوو توانیبوی ببیتە سەرۆکی ویلایەتە یەکگرتووەکانی ئەمریکا . کەنەدی لە کاتی سەرۆکایەتیەکەیدا توشی قەیرانی زۆر بوو ...لە ساڵی 1960 کاتێک کەنەدی ھاتە سەر حوکم و لە ساڵی 1963 دا کۆتای بە دەسەڵاتەکەی ھێنرا . لەم 3 سالەدا کەنەدی ھەوڵی تەواوی دەدا بۆ خۆشگوزەرانی خەڵک و کەم کردنەوەی ھەژاری لە ڕیگەی بەخشینی ماف و گەرەنتی گەورەتر بۆیان و دابین کردنی کار و خۆراک و بەرز کردنەوەی ئاستی داھاتیان و نەھێشتنی چینایەتی و جیاوازی نێوان ڕەش پێست و سپی پێست و ھەروەھا زیاد کردن باج لەسەر کەسە دەوڵەمەندەکانی وڵات وھەوڵدان بۆ نەھێشتنی گروپی نھێنی و دژە مرۆڤایەتییەکان .. لە بەرانبەریشدا توشی قەیرانێکی زۆر بوو لەم ماوەیەدا وە لە کۆتایدا بووە ھۆی کوشتنی ... له یه‌كێ لۆ كۆڕه‌كانیدا هه‌ندێ ووته‌ی كاریگه‌ر ده‌ڵێت كه ڕونه به‌هۆی ئه‌م ووتانه‌وه تیرۆر كرا :\n" ئەمەوێ قسەیەکی نھێنیتان بۆ بکەم کە ئەم قسەیە زۆر ڕقاویە ، لە کۆمەلگایەکی ئازاد و کراوە وە ئێمەش وەکو نەتەوە بە سروشتی مێژوومان رووبەروی رێکخرا و گروپە نھێنیەکان دەبینەوە ، ئێمە لە دەوربەری جیھاندا رووبەرو دەبینەوە لەگەڵ موئامەرەیەکی پتەو قورس کە بە شێوەیەکی سەرەکی پشت بە نھێنی و شتی شاراوە دەبەستێ بۆ فراوان کردنی بازنەی کاری خۆی وەکو بە زۆر رۆشتنە ناو و دزە کردن بێ ھەڵبژاردن ، ترساندن بێ ھەڵبژاردنی ئازادی ، ئەمە سیستەمێکە ھەستاوە بە خستنە ژێری سەرچاوەی مرۆڤایەتی و ماددی و مەعنەوی بۆ رکێفی خۆی و دەیەوێ لە ڕێگەیەوە توانا و دەسەڵاتی خۆی گەورە کات ھەموو شتێک وەکو کۆیلەی ژێر دەستی خۆی لێ بکات ، کە کۆبۆتەوە لە نێوان ھێزی سەربازی و دیبلۆماسی و زانیاری و ئابوری و زانستی وە کاری سیاسی و ئامادەکاری بۆ دەکرێ بە نھێنی و بێ بڵاوبوونەوە ھەڵەکان دەنێژن بێ ئەوەی ئاشکرا بکرێن وە ھیچ پرسیارێ لەسەر ڕێکەوتن ناکرێ وە نھێنیەکانیش بڵاو ناکرێتەوە ، من داوای یارمەتی لە ئێوە دەکەم ، لە قۆناغێکی گرنگدا بۆ ڕاگەیاندن و ئاگادار کردنەوە ی گەلی ئەمریکا ، ئێمە باوەر بە یارمەتی ئێوە دەکەین و مرۆڤیش بۆ ئەو شتە لە دایک دەبێ کە دەیەوێ به دەستی بێنێ و پێ ی بگات ئەویش بریتیە لە : ئازادیەکی سەربەخۆ . "\nگرینگترین ڕوداوەکانی کاتی حوکم کردنەکەی :\nدورگەی بەرازەکان ساڵی 1961 .. لە سەردەمی ئیزنھاوەر فەرمانی دابو لە ڕیگەی CIA ەوە یارمەتی شۆڕشگێڕانی کوبی بدات بۆ داگیر کردنی کوباو ڕزگارکردنی لە دەستی سیستەمی شیوعی فیدڵ کاسترۆدا ، ئەوە بو لەکاتی ھاتنە سەر حکومی کەنەدی بڕیاری دا بە جێ بەجێ کردنی کارەکە بەلام لە کۆتایدا ئەمریکا و شۆڕش گێڕە کوبیەکان شکستێکی زۆر گەوەرەیان ھێنا بەرانبەر کاسترۆو جیڤارا ..قەیرانی ساروخە کوبیەکان .. لە مانگی 10 ی 1962 دا دەزگای ھەواڵگری ئەمریکی ئەوەی ئاشکرا کرد کە سۆڤیەت بە نیازی دانانی سەکۆی ھەڵدانی ساروخن لە کوبا ، کەنەدی دانانی سەکۆی ساروخی لە دوری 100 میل لە سنوری ولاتەکەی بە بەرەنگاری و تەحەدا کردنی دادەنا بۆیە بڕیاری دا و ئەمری کرد بە ھێزی دەریای ئەمریکا ئابلوقەی وشکانی و ئاوی دورگەی کوبا بدەن و ھەمو کەشتی و فڕۆکەیەک کەدێتە ئەو ناوجەیە بیپشکنن و سەرچاوەکانیان بزانن ، وە ئەگەری ڕودانی جەنگی سییەمی جیھان زۆر نزیک بوو تا لە کۆتایدا سۆڤیەت بڕیاری ھەڵوەشاندنەوەی دانانی ساروخەکانی داو ئەمریکاش ئابڵوقەکەی شکاند ... لەگەڵ چەند ڕوداوی تر وەک جەنگی سارد و دروست کردنی دیواری بەرلین و کێشەی ئەتۆمی ئیسرائیل و جەنگی ڤێتنام وو شۆڕشی ئینقیلابی بەعسیەکان بەسەر عبدالکریم قاسم ..ھتد بەڵام کەنەدی زۆر یرەکانە مامەڵەی لەگەڵ روداوەکاندا دەکرد.\nکەنەدی سەرکردەیەکی خۆشەویست بوو لەلای خەڵکی لەو ماوە کورتەی دەسەڵتیدا . ھەوڵی زۆر دابوو بۆ خۆش گوزەرانی خەڵکی و بڵاوکردنەوەی ئاشتی و دژی کەسە سەرمایەدارەکان دەجەنگا و ڕێگری لێ دەکردن لە ڕوتاندنەوەی خەلکی و دژی گروپە نھێنیەکان دەوەستایەوەو ھەوڵی بنبڕ کردنی دەدان کە بوبونە ھۆی مژینی ژیانی خەڵکی لە بەرانبەردا دوژمنانێکی زۆری بۆ خۆی دروست کردبوو لە وڵاتەکەدا کە ھەوڵی لە ناوبردنیان دەدا . کەنەدی کەسێکی زۆر بەھێز نەترس بوو وە خاوەنی ھەڵوێستی بەھێز بوو لە ڕوداوەکاندا و ھەوڵی ئاشتی دەدا لە جیھاندا و بنبڕ کردنی کوشتار ، لە ساڵی 1963 دا لەگەڵ ھەر یەکە لە بەرتانیا و یەکیتی سۆڤیەت واژۆی ئەوەیان کرد چەکی ئەتۆمی لە بەرگە ھەوای زەویدا تاقی نەکەنەوە لەبەر تێک نەجونی کەشو ھەوا ...لە مانگی 10 ی ساڵی 1963 دا جۆن کەنەدی و خێزانەکەی گەیشتنە فڕۆکەخانەی داڵاس بە سەردانیکی رەسمی کە بۆ ویلایەتی تەکساس . کەشو ھەوای ڕۆژەکە زۆر خۆش بوو لە کاتژمیر 11:30 خولەک بەڕێ کەوتن بەرەو مەیدانەکە لەگەڵ حاکمی تەکساس و خێزانەکەیدا بەناو جەماوەرێکی زۆردا تێدەپەڕین و سڵاویان لی دەکرد و چەپڵەیان بۆ لیدەدا . لە کاتیکدا کەنەدی لەناو ئاپۆرای خەلکیدا بوو وە سێری روخۆشی خەڵکەکەی دەکرد و سڵاوی بۆ دەکردن کەنەدی سەقفی ئۆتۆمبێلەکەی لادا بوو لە کاتژمێە 12:30 لە شەقامی ھۆستنەوە ڕۆشتنە شەقامی ئەلم ، بەھۆی زۆری خەڵکەوە ئۆتۆمبیلەکە زۆر بە ھێواشی دەڕۆشت . لە کاتێکدا کەنەدی سڵاوی لە خەڵک دەکرد دەنگی فیشەکیک بیسترا دەستی کەنەدی ھاتە خوارەوەو لە سڵاوکردن وەستا پاشانا دەنگی فیشەکێکی تر بیسترا وە دەنگی سێیەم و چوارەم فیشەکیش بیسترا لە ماوەیەکی کەمدا !!! کەنەدی دوو فیشەکی بەرکەوت و حاکمی تەکساسیش بریندار بوو . پاش گەیاندنی کەنەدی بۆ نەخۆشخانە لە کاتژمیر 1:00 دا ھەواڵی کوژرانی جۆن کەنەدی بلاو بویەوە ..ھەر لەو ڕۆژ و کاتەدا پۆلیسێک بە ناوی " تایبیت " کەسێک دەبینێت کە ھەڵسوکەوتی نامۆ دەکات پاش وەستانی و پرسیار لی کردنی کەسەکە دەمانجەیەک دەر دەھێنێت و دوو فیشەک دەنێت بە پۆلیسەکەوە و ھەڵ دێت . لە کاتژمیر 2:50 خولەکدا لە نزیک سینەمایەک پۆلیس گەنجیک بە ناوی " لی ھارڤی ئازویڵد " دەستگیر دەکەن بە تۆمەتی کوشتنی پۆلیسەکە بەڵام ھارفی دان نانێت بەو تۆمەتەداو دەڵیت کە من نەم کوشتووە ، بەڵام دووبارە دەستگیر دەکرێتەوە بە تۆمەتی کوشتنی سەرۆک کەنەدی !!! دوای دوو ڕۆژ پۆلیس بڕیاری گواستنەوەی دەدەن لە سجنی بینای پۆلیسەوە بۆ دادگای و لێکۆڵینەوە .. بەلام ھارڤی بەرگری لە خۆی دەکرد و دەی وت کە ئەو کارەی ئەنجام نەداوە !! .. لە کاتی گواستنەوەکەدا بۆ دادگا و لەکاتی ھێنانە دەرەوەی لە بینای پۆلیس ڕۆژنامە نوسێکی زۆر لەو شوێنە بون بۆ گواستنەوەی ھەواڵەکە لە ناکاودا یەکیک لە ناو ڕۆژنامە نوسەکانەوە دێتە دەرەوەو دەمانچەیەکی دەرھێناو روی کردە ھارفی و کوشتی !!!! لە بەرچاوی ملیۆنان کەسەوە ھەواڵەکە بلاو بویەوە بکوژی سەرۆک کەنەدی کوژرا پێش ئەوەی داددگای بکرێت !! . ئەو کەسەش کە ھارفی کوشت ناوی " جاکی ڕیوبی " بوو کەسێکی جولەکە بووە و خاوەنی یەکیک لە یانە شەوانیەکان بووە . لە کاتی لێپرسینەوەدا وتویەتی بۆیە کوشتومە بۆ ئەوەی زیان بە جاکلین خیزانی کەنەدی نەگەینێت !!! . دواتر سزای سجنی ھەتای بۆ دەرجوو بەلام لە ساڵی 1967 دا بەھۆی شێر پەنجەوە مرد !!! ..ھەواڵەکە بەم شێوە بلاو بوو کە ھارفی بەرپرس بووە لە کوشتنی کەنەدی تا دوای ماوەیەک گومان و پرسیار لەلای خەڵکی دروست بوو . گرنگترینیان ژمارەی دەنگی فیشەکەکان بوو ، پۆلیس لە مەلەفەکەدا نوسیبوی 2 فیشەک تەقێنراوە .. بەلام بە پیی قسەی چەند شاھیدیک دەنگی 6 فیشەک ھاتووە !!.. کەنەدی فیشەکێک بەر ملی دەکەوێت وە دواتر فیشەکیک بە سەریەوە دەنرێت .. لە کاتی پێکرانی سەرۆک کەنەدیدا بۆ دواوە دەکەویت ! ئەمەش واتە لە پێشەوە تەقەی لێکراوە بەڵام دەبینن حاکمی دالاسیش بریندار بووە کە لە کورسی پێشەوە دانیشتبوو ئەمەش واتە لە دواوە تەقەی لێ کراوە ؟؟؟!!! .. چەند کەسی تر ئاماژەیان بەوە داوە لەلایەن شۆفێرەکەیەوە تەقەی لی دەکرێت و دەکوژرێت بۆیە ئەویان تۆمەت بار کردووە !!؟؟ .\nبە درێژای 50 ساڵ لەلایەن لایەنە حکومیەکان و دەزگا نھینیەکانەوە کار لەسەر شاردنەوەو بە درۆخستنەوەی ئەو قسانە کراوە کە دەڵێن پلانیکی گەورە لە پشت ئەم روداوەوە بووە . بە پیشاندانی چەندین ڤیدیۆو وێنە کە شۆفێری ئۆتۆمبێلەکە تەقەی لە کەنەدی نەکردووە بەڵکو تاکە کەس کە ئەم کارەی کردووە ھارفی بووە . وە ھۆکاری کەوتنی کەنەدی بە پشتا لە کاتێکدا لە دواوە تەقەی لی دەکرێت بە گەڕانەوە بۆ فایلە پزیشکیەکانی کەنەدی کە تێیدا ئاماژە بەبونی ئازار لە پشتیدا دەکرێت بۆیە کەنەدیش پشتوێنێکی لە پشتیدا بەستووە بۆ پارێزگاری کردن لە پشتی ، ئەمەش وای کردووە کە کەنەدی نەکوێت بە دەمدا لە کاتی بەرکەوتنی فیشەکەکەدا ..." ئایا کێ بوو کەنەدی کوشت ؟؟!!! لیژنەیەک لە لێکۆڵینەوەکان بەوە گەشتبون ھارفی بە تەنھا ئەو کارەی ئەنجام داوە . لە کاتێکدا لیژنەیەکی تر گەشتبونە ئەو ئەنجامەی ئەمە دەستی لە پشتەوە بووەو پیلان بۆ داڕێژراو بووە ... ھارفی بە بکوژ دانرابو ھارڤیش بەرپەرچی تۆمەتەکەی دەدایەوە !!! جاکی ڕویبی ھارفی کوشت پاشان جاکی بە نە خۆشی مرد !! بۆیە ئەم ڕوداوە بە نھێنی مایەوە لای خەڵکی .. ئایا CIA بوو ؟؟؟ یان KGB ی یه‌كێتی سۆڤیەت بوو؟؟؟ یان Mossad ى ئیسرائیل بوو ؟؟؟ یان ڕێکخراوە نھێنیەکان !!! وه هه‌روه‌ها باوكه بۆشیش كه سه‌ر به ده‌زگای هه‌واڵ گری ئه‌مریكا بووه واته CIA له‌م كاره تیرۆرستیه تێوه گلاوه به‌ڵام به‌ڵگه‌ی ته‌واوی له‌سه‌ر نه‌بووه.


لە خەونـمدا بە بەردەمی منداڵیـکـدا تێـــپەڕیم – كولتور مه‌گه‌زین\n29/05/2021 49 min read0\nئیسماعیل حەمەئەمین - ٢٠٢١\n19 جار خوێنراوه‌ته‌وه\nقەسیدە – مای ٢٠٠١\n– بێگومان بە منداڵەکانم، کە بەردەوام بە بەردەمیاندا تێدەپەڕم…\nلەوانەیە تەنها لەیادەوەری منداڵێکدا بمێنمەوە\nخەونێکی تێپەڕیوو بم بەنێو سەرپۆشە فڕیوەکانی ئەندێشەی،\nبەسەرپشتی کەروێشکێکی ڕەنگ پەمەییەوە بم و بڵێم؛ ئاها ڕۆژەکان لەقوڕی ڕەنگاوڕەنگ دروستدەکرێن…\nبڵێم؛ خودایەک هەیە خۆی لەخەونەکانی ئێمە دەدزێتەوە و بەمەساسە شیرینەکان هەڵماندەخەڵەتێنێ،\nبڵێم شتێک هەبوو لەنێو کێڵگەکاندا ڕووا و لەمنداڵیمدا پێی نەگەیشتم…\nشتێک هەبوو دوور، لەکونی مشکەکوێرەکاندا خۆی شێردبووەو نەمدۆزیەوە.\nشتێک هەبوو لەفریشتیەک دەچوو …\nفریشتیەک هەبوو ڕۆژانە لەسەر ئەم شەقامانە جگەرەی دەکێشا و لەنێو پاسه‌كانی خەیاڵدا، لەودیوو پەنچەرەی تاکسیەکانی موحیبەتەوە سەیری وێنەکانی خۆی دەکرد و شەپۆلەکانی دەریای لە دڵیدا دەخەواند، شەپۆلی دەریای لەدڕکستانەکانی ڕۆح قوتار دەکرد و وەک حەشیش دەیکێشا…\nفریشتەیەک هەبوو دوای هەموو دابەزینێک لەواگۆنەکانی هیواو بەختەوەری،\nلەخەونە درۆزنەکانی ئەشق، لەوشە شیعرییە ڕۆمانسیەکانی نۆسەد و هەشتاو حەوت\nلەشۆڕشی بێنەزاکەتی سەرکردە ئەبەدییەکان\nلەڕاپەڕینی برسێتی گۆلاوەکانی سێكس\nدوای هەموو ماڵئاوایەک لەباخچەی دڵداریەکی بەجێماو\nدوای دزینی گوڵە نێرگز لە شەوەکانی هاویندا\nدوای هەموو پێناسەکانی بوون\nدوای مردنی خواکان لە نێوخۆرەکانی جەنگدا\nدوای خوێندنەوەی ئەو هەموو ڕۆژنامانەی بەختەوەریە نەشیمیلەکانی ژیان قێزەوەن دەکەن\nدوای بەجێهێشتنی گورگە هەڵگەڕاوەکان لە وجود\nدوای هەموو شکانی پەنجەرەکان لەبەرەبەیانێکی کۆچکردنی ڕیشۆلەکان بەرەو باشوور…\nدوای هەموو سەرمەدییەکانی جەستە،\nدوای نوستنی سی ساڵەی میهرەبانی خودایەکی سەرخۆش،\nخۆی دەکرد بەباڕێكدا و لەوێ، لەنێو شه‌رابدا خۆی دەکوشت.\nدوای خۆکوشتنیش بۆ نوستن خۆی دەکرد بەخەونی منداڵێکدا…\nمنداڵێکیش دڵی بەگۆلاوەکانی قەراغ شار خۆش بوو، بۆئەوەی چادرەکانی خەونی لەسەر هەڵدا، بۆ ئەوەی ئەفسانەی خۆی لەسەر دیوارەگەچینەی گەورە پیاوان بنوسێتەوە. پێویستی بەهەناسەی فریشتیەکی سەرکێش بوو، پێویستی بەشوێن بوو، بۆئەوەی بوونی خۆی فانی بکات.\nپێویستی بەشوێن بوو بۆ ئەوەی جەستەیەک لەخەون\nدنیایەک کۆلارەی ڕەنگاو ڕەنگ\nمەیمونی سەرخۆشی نێو دارستانەکانی شەفەق\nفیلی جۆراوجۆری کەنارەکانی کیشوەرێک لەیاری هەرزان\nتوتی چەنەبازی شین وسوور\nشەڕی کارتۆنی دوژمنە مقەباکان\nگشت ڕیزە درەختی بەسلەبۆیە نەخشێنراو،\nنیشتمانێک لەمقەبا و زەویەک لەڕەنگ و ئاسمانێک لەتەپوتۆزی باریو بەسەر وەنەوشە و نێوەندێک لەهەڵمی ئاڵتونی و کاروانێک لەئەستێرە ئازاد کات.\nشوێنێک، تێدا پەراوێزێکی خەون بێت، خۆحەشاردان بێت لە بێزاری دایکان، لەو چۆلەکانەی تۆوی کەرەوزی باخچەیلەکانیان بەدەنووک هەڵدەگرنەوە، لەنەڕەی باوکان لەتاو خاولیەپیسەکانی حەمامەکانی شار و شەڕە ئەبەدیەکانی نەتەوە.\nشوێنێک بێت بۆ خۆحەشێردان لەو فەقیهە خۆڵەمێشیانەی نێوەڕوانی گەلاوێژ خەون بە حۆریە ڕووتەکانی بەهەشتەوە دەبینین و نایەڵن منداڵان لەوسڵخانەکاندا مەلەبکەن،\nنێوەندێک بێت لەهەڵمی سۆزە بەجێماوەکانی پاڵەوانی نێو حیکایەتان، چادرێک بێت بۆ نوستنی نەرمی فریشتیەک دوای چاوەڕوانکردنی خودایەکی خومار و سەرخۆش .\nشوێنێک بێت بۆ خودایەکی بێزار له گه‌ردوون، بۆ فریشتیەک بێزار لەبەهەشت\nشوێنێک بێت بۆ لێرەبوونی منداڵێک لەڕەنگی وەرزەکان.\nشوێنێک بێت بۆ شەڕی پیاوەکان لەسەر خاکێکی پڕ کرم، پڕلەئەژدیها، شوێنێک بێت بۆجەنگی شاراوەی نێو گەردیلەی خۆڵ.\nشوێنێک بێت بۆ هەبوونی سادەیی منداڵێک لەحکایەتێکی تێپەڕیوو بەسەر زەمەندا.\nمنداڵێکیش هەبوو.. ئای لەو منداڵە .. لەشوێنێک زەویەکانی وەک فەڕشی سووکەڵەی عەسران بەدووی خۆیدا ڕادەکێشاو یاریەکانی لەسەر بڵاودەکردەوە؛ نیشتمان یاریەکانمە،\nنیشتمان ئەو پوشکەبەقونانەن بۆ تێرکردنی چێژی شەڕانیمان، پووشکە دەکەین بەقونیاندا و بەنێو ئازادیدا دەیانفڕێنین،\nنیشتمان ئەو پیشلانەن شەوانە بە کەڵکەبەرد ڕاویان دەنێین،\nئەو گوڵە ئەستێرانەن شەوانە لە شوشەی دۆشاوی تەماتەی ئێراقی بەندمان دەکردن و بەیانیانیش لە بێزاریدا لەناومان دەبردن.\nنیشتمان فەڕشێکی دڕاوی منداڵێکە لەسەری دەخەوێ، نیشتمان بووکە شوشەیەکی بێقاچ و مەیمونێکی پەڕۆی بێسەر و دەمانچەیەکی ئاویی مانگی نیسانە،\nنیشتمان لەبیرکردنی منداڵێکە لەئێوارەیەکی بەفرانباردا…\nلەبیرچوونەوەی منداڵێکە دوای ئەم هەموو ئۆقیانووسانە دێت و بڵێت؛ کوا پیاوەکارتۆنەکانی گزنگ؟\nبڵێت؛ نەگبەتیە دوای ئەم هەموو سەرەگرتنە لەبەردەم هێڵی سنوورەکاندا بڕوامان بەفریشتیەک هەبێت،\nبڕوامان بەخودایەک هەبێت نەنەتەوەی هەیە و نەنیشتمان.\nدوای ئیشکبونەوەی وەرزەکان بڕوامان بەخۆرێک هەبێت حەسرەتەکانمان بڕەنجێنێ،\nبڕوامان بەتێپەڕبوونی منداڵێک هەبێت لەئاوابوونێکی دووری دەستەسڕە بابردووەکانی ئاشقانەوە هاتبێت، لەبەفری حەزێکەوە هاتبێت ڕووتبوونەوەیەک بێت لەمانا.\nمن بەبەردەمی فریشتیەکی بێمانادا تێپەڕیم و بوونی منداڵێکم لەنێو نەبوونیدا دۆزیەوە، بوونی خودایەک لەنێو سپێنەی چاوەکاندا ڕاکشاوەوە بەهێمنی دەمرێت و دەڵێت؛ ئەی زەوی، ئەی سۆزانی پیری کۆڵانەکانی جەنگ، ئەی جیهان ، ئەی لێرەبوونم، کەی منداڵێک بەبەردەمتدا تێدەپەڕێت؟!\nئەی ژەنگ، کەی وەک ڕەشەبا هەڵدەکەیت و لەدڵان دەبیەوە.\nئەی ئەو بۆن گۆرەویەی لەنێو سییەکانمدا پەنگیخواردووە کەی لەچارەنوسم دەبییەوە.\nئەی فریشتە، کەی دەگەڕێتەوە بۆ نێو باخچەکانی ڕاستی،\nئەی منداڵ کەی بە بەردەم مرۆیەکدا تێپەڕدەبیت کە تەنها بیر لەکۆچکردنی شەپۆل و هەورەکانی خەزەڵوەربکاتەوە،\nتەنها بیر لەئاوابوونێک بکاتەوە، بیر لەوە بکاتەوە ساتێکی ونبوون دێت جەستەی خوداوه‌ندی خوداکانی تێدا ببینێت ، بۆ هیچ نا، تەنها بۆ ئەوەی بەمنداڵێکی نیشاندات ، پێی بڵێت؛ ئەها خودا ڕەنگی ئاوی گرتووە و لەشەفەقدا بەتەنێ یاری بەتۆپی ڕەنگاڵە دەکات…\nبڵێت؛ خودایەک هەیە لەنێو باخچەکانی تەنهایی خۆیدا یاری لەگەڵ ئەو گوڵە نایلۆنانەدا دەکات کە فریشتە ڕیاکارەکانی بۆیان هەڵفڕاندووە… خودایەک زێدە پێغمبەرە ڕیاکارەکانی خۆشتردەوێ وەک لە ڕاستیەکانی وجود، خودایەک حەزناکات ئەم منداڵە لەنێو گەڵا زەردەکاندا بێتەدەرێ…\nمنداڵێکیش خەون لەنێو گەڵاکاندا دەبینێت بۆئەوەی خواوەند لە گرێی گوناهە قوتارکات، گوناهه‌ی خه‌لقكردنی گه‌ردوون…\nفریشتیەکیش لەنێوان گوناهەکانی خودا و خەونەکانی منداڵێک بەدۆزینەوەی جیهانێک لەنێو کوونی مشکەکوێرەکان، لە نێوان هەڵبژاردنی گوناهە ڕاستەقینەیەکان و درێژبوونەوەی ڕەنگەکان بەنێو ڕۆحدا ، خومارە بە ئەشقی سۆزانیەکی ئێوارەیەکی تەنهایی…\nخودایەک حەزی لەمرۆکانە ، پێستی وان و ڕەنگی ئەوان دەپۆشێ بۆئەوەی لە ئێوارەیەکی تەنهایدا خۆی بۆ سۆزانییەکی پیر ڕووتبکاتەوەو بڵێت؛ وەرە تێرمکە بەچێژێکی ڕاکردو لەتەنهاییەکانی خۆم، وەرە و جەستەم بکەبە توێژاڵی ئاوێک ، بەبێڕەنگەیەکی ئاو ، بۆ ئەوەی تێکەڵی بیزاری منداڵێک بێت.\nمندالێک ەنێو گەڵازەردەکانی ئەندێشەی خواوەندو فریشتیەکی خوماردا ڕادەکات. لەسەر شەقامێکی مەنفادا بەپیرێژنێکی گوێ گران دەڵێت : دوێنێ ئێوارە ویستم خۆم بکوژم و ئەمڕۆش پەشیمان بوومەوە…\nمندالێک بەپیری لەدایکبوو، حیکمەتی سپی لەوشەکانی شێردۆتەوە،\nدوور لەهەموو شەفەقەکان یاری بەجەستەی پێغمبەرێکی خەڵەفاو دەکات. لەنێو کۆڵانەکانی تاریکیدا بووزی پێوەدەکات و لەنێو تاریکی ئێوارەدا میزدەکات…\nدەڵێت : گوێت لەدەنگی پێی فریشتەکانی خودایە ئەی پەیامبەری خەڵەفاو؟ گوێت لەدەنگیانە کەلەخوڕەی میزێکی ئێوارەیەکی ڕەنگ پەڕیوو دەچن. گوێت لەو هەناسانەیە کەبۆ ن سیر وڤۆدگای مۆدێرنەی لێدێت. گوێت لەدەنگی بەربوونەوەی ئەو فریشتانەیە بۆ نێو ژیان، بۆ نێو درزی مەمکی ژنه میهره‌بانه‌كان…\nگوێت لەفیکەی بێهودەیی ئەوانەیه کە ئاسمانیان جێهێشتووە و لەکۆڵانە بۆنچڕوکاویەکاندا خۆیان بۆ هەوەسه‌کانیان شلدەکەن.\nگوێت لێیە ئەی خەوبینەر بەزەمەنەکانی ئه‌به‌دیه‌ت،\nزەمەنی پێغمبەر وشوڕشگێڕ وفەیلەسوفەکان دەمێکە لەنێو جڕتێکی ساردا گیانەڵای داوە…\nگوێت لەم دنیایە کەتەنها خوڕەی میزێکی بۆگەنبووی شەڕەکانی خودایه‌كی ته‌نیایه ، ئێستا لە تاکوتەرایی خۆیدا ئەشقی قەیرەکیژێکی چل و پێنج ساڵەبووه و هەموو ئێوارەیەک لەسەر ئەم شەقامانە بەقاتێکی سپی و گوڵێکی سپی، بەچاکەت و پێڵاوێکی بریقەرداری سپیەوە حەسرەتی ئاشقانە بۆ چاوەڕوانیەکانی هەڵدەکێشێ.\nگوێت لەوشەکانە ئەی ئاشق، ئه‌ی پێغمبەری خەڵەفاو، ئەی ئەوەی یــەکەم جار وشەت خۆش ویست، پاشانهەموو ئافرەتە بەئاڵۆشەکانی کەنداو…\nیەکەمجار حەزت لەوشەکانی فریشتیەک بوو لەبێزاری خۆیدا، دوای خۆکوشتنی لەنێو په‌رستگایه‌كی دیۆنیسۆسدا، لەبەردەم تۆدا گریا، گریا بۆ ئەوەی گۆشەگیریەکانی بۆ کۆکەیتەوە، ڕێگەی شارە پڕ شەهوەتبازیە خۆشبەختیەکانی نیشاندەیت، گریا بۆئەوەی بۆ ساتێکی لەبیرکراوی تێپەڕیوویش بێت بەنێو پێکەنینی منداڵێکدا تێپەڕێ.\nهات و تۆش ئەی خەڵەفاو بەنێو خەونێکی مندا تێتپـەڕاند، تێتـپەڕاند بۆئەوی من لەنێو بێزاریەکاندا دارە دارە بکەم، هات و خۆی لەنێو خەونەکانمدا بەندکرد…\nگوێت لێیە ئەی خەڵەفاو، چۆن میهرەبانیەکان لەم شەقامە تاریکیەدا دەرپێی کورتیخۆیان بە هاتوچۆکارە غەمگینەکان دەفرۆشن، دەبینیت چۆن دوای بەندیەکانی فریشتە لەخەونمدا، جیهان خەڵەفاوی خۆی پەرشدەکاتەوە.\nگوێبگرە ئەی پەیامبەر، خەڵەفاو ، هەتیوکەوتوو لەنێو وشەکاندا، من لنگەوقووچی شتەکان لەنێو شەفەقدا هەڵدەواسم، بۆئەوەی تا کۆتایی ئەم خەونە پووچیتی تۆ لەنێو گزنگەکاندا بخنکێنم، من یاری بە سەروەرییەکانت دەکەم…\nمنداڵێک پێش ئەوەی تێپەڕبێت دەڵێت؛ من دوێنێ خۆشبەختی منداڵیم بەخشی بەقورینەگەکانی خەزەڵوەر..\nوجود گەڕانەوەی تۆیە ئەی منداڵ لەنێو گـــــــۆرانیەکی ناتەواو،\nوجود خەون بینینێکە ئەی منداڵ بەهەموو جوانیەکانی جیاوازی،\nوجود توندوتیژیە لەنێو هەراکانی ئەشــــق…\nئەی منداڵ، ئەی ئەوەی زۆر زوو لە نێو جەنگی باوکەکاندا گەورەبوویت و بوویت بەحەکیمی زەمەنەکان، ڕەنگەکانی پێکەنین دەزانی؟!دەزانی کەی خۆشبەختی بەسەر تەنافە تەمەڵەکانی گەلاوێژدا هەڵدەگەڕێن؟ دەزانی کەی خۆر هەڵدێت بۆ ئەوەی هاوین لەقامچیەکانی خۆی قوتار بێت؟ دەزانیت کەی و لەچ ساتە وەختێکدا بەختەوەری خۆی بۆ وشە ڕووتدەکاتەوە…\nوجود ساتی لەدایکبوونت و ساتی پیربوونی پاڵەوانی حکایەتەکانی نێو ئاگربوو، پیربوونی هەموو ئاسمانەکان بوو لەبەردەم ساتەوەختی کردنەوەی پەنچەرەکان لەسەر باخچەی گوڵە نێرگزە ناوەختەکانی بەرەبەیانی ژنێکی سی وپێنچ ساڵە بەگوڵەگانی گووت؛ ئەها ئەو منداڵەی نێوهەناوم تا بەرەبەیان یاری بە ئەستێرەکان دەکات، لەنێو شلەمەنی سکمەوە دەیەوێت هاوکێشەی غەمباریەکانی وشەژارکات. دەیەوێت بەم بەرەبەیانیە پەنچەرەکانی بۆ بکەمەوە، بۆئەوەی لەنێو ئێوەدا سەمای لەدایکـنەبوونی خۆی بکات… بۆنی ئێوەبکات کەهەمیشە بەپەلە بەنێو خەزەڵوەردا تێپە دەپەڕن. ئەو تۆزێک لەمەو بەر گووتی: دایێ، پاڵەوانی چیرۆکەکانی منداڵی دەمێکە لەخرفبوونی خۆیان بــێـــزارن، پەنجەرەکان بکەوە بۆ ئەوەی لەنێو باخچە نادیـــــــــارەکاندا بەبــۆنی تـــــێـــــپەڕبوونی زەمـــــــــەنە گەشە درۆزنەکان سەمای لێرەبوونی ئەم گوڵانە بکەم کە خۆیان لەنێو وشەدا ســـــــــەرمەدی کردووە…\nوجود تێپەڕبوونی تۆیە ئەی منداڵ بەنێو مەملەکەتی خودایەکی خەڵەفاو…\nسێ كاره – فرانسیس بیكه‌ن- ١٩٨٣\nژیــان کورتە ئەی منداڵ بۆ دەموچـــــاو شتنێـــک لەبەردەم ئاسۆگە،\nژیان کورتە بۆ وشکردنەوەی ڕابوردوو بەسەر تەنافەکانی ئێستا\nژیان کورتە بۆ ڕامان لە هەقیقەت، لەو پەڕەسێلکانەی ئێستا خۆمان لێ نەناس دەکەن. ژیان سەرگوزشتەی ڕاوچیەکی هیلاکی نێو دارستانەکانی ڕاستەقینەییە، ژیان دێڕێکی نوسراوە بەخەتێکی ناشرین، ڕۆمانێکە کەس نایخوێنێتەوە،\nدەرگایەکە کەس نایەوێت پێدا هاتوچۆ بکات\nخەڵقکراوێکە نایەوێت خوداوەندی خۆی بناسێ،\nدرۆیەکە لەنێو ڕاستیەکی ئەزەلیدا خۆی پاڵخستووە،\nزیندەخەونێکی هەرزەکاریە بەکێژێک لەپۆشمینە، لەنێرگز،\nژیان کاتێک هەبوو کەمن بیرم لێدەکردەوە،\nژیان ئەو شەوانەیە خومار بووم و دەمگووت؛ ئەم کیشوەرانە چیرۆکێکی نەنوسراوی منن\nئەم پیاوانە پاڵـــەوانی ڕۆمانەکانی منن\nئەم دەشتە کاکی بەکاکیانە سنووری فانتازیاکانی منن.\nئەم هەناسانە ساتەکانی لەبــیرچوونەوەی منن لەنێو گوڵەشەوبۆدا\nئەم پێپلیکانە مەڕمەڕیانە بێدەنگی منن بەرەو ئیلهام…\nئەم پەیکەرە بێدەنگانە پیتی وشەکانمن لەدوای گوتنیان،\nئەم ڕستانەی ئێستا دەگوترێن بیست و حه‌وت ساڵ لەمەوبەر لەکاتی چایی خواردنەوەی چایخانەیەکی تەریکی ڕۆژهەڵات بۆ خۆشی گووتبووم…\nژیان شەڕێکی ئەبەدییە ئەی منداڵ لەگەڵ پێکەنین،\nژیان فریشتەیەکە، ئای تەنها فریشتەیەکە و هیچیتر، بێزارە لەمیتافیزیکای شتەکان، لەهەموو جیوەییەکانی کەوتنەخوارەوە،\nلەهەموو خەوتنەکانی نێو وەردە گەنمەکانی هاوێنێک، تێدا، ئافرەتێکی کەزی ڕەشی، پێست گەنمی تێدا ناسی. ژنێک دڵی لەنێو بۆن ئارەقەی حەزە پەمەییەکانیدا جێهێشتبوو،\nژنێک نەعلەتی کرد لەتاعونەکانی خۆشەویستی،\nخۆشەویستیەک وەک سۆزانیەک چەندەت پێدەبەخشێ ، ئەوەندە گوڵـە بەیبون لەڕۆحتـدا دەردەکێشێ…\nژیان فریشتەیەکە ئێستا بەهەموو ژنەکان دەڵێت؛ من دەمەوێت لەسەر پێخەفی ئەم گوڵــەنێرگزانەدا خەون بە ژنبوونەوە ببینن.\nژیان سوچێکی لەبیرکراوی دڵۆپەبارانێکی تەنهاکەوتووی خەزەڵوەرڵـێکی میهرەبانیە، ژیان خەونێکە بەمانگێکی خوازرا و لەڕەنگ، لەوشە، لەهەناسەی سەفەرێکی ڕۆژهەڵاتیانە.\nژیان خەونێکە بەمنداڵێک بەنێو ئاوێنەکانی خۆیدا بێت وبچێت و بڵێت؛ ئەم هەموو تاوانە لە وشەکانەوە دەستیان پێکرد تا گەیشتنە سەر مەدارەکانی ونبوون… بڵێت؛ ئەم هەموو ئاسمانە کاتێک هەبوون فریشتیەک لەنێو مندا خەونی دەبینی وئاگای لەخەڵقبوونی وشە نەبوو لەنێو جیهاندا.\nفریشتیەک، ئای چ فریشتەیەک، ئاگای لەئەفراندنی تەنهاییەکان نەبوو لەنێو ئۆقیانووسەکان، ئاگای لەو هەموو فراوانبوونەوەی ڕق نەبوو لەنێو ئەشقدا جۆلانەدەکات..\nژیان ڕێکەوتێکی سەیرە دوای قیژەیەکی کەوتنەخوارەوە خۆیت پێدەناسێنێ و دەڵــێت؛ تۆ تازە تووشبووی، ئای چ تووش بوونێک بەو شتەی پێیدەڵێن؛ ژیان….\nخەونم بینی ئەی منداڵ بەسووچەکانی منداڵیم\nخەونم بینی ئەی منداڵ بەئەشقێکی دێرینە.\nلەخەونمدا ئەی منداڵ، باڵندەکان لەڕۆژهەڵاتەوە دەهاتن و لەنیوەشەوی شارەکاندا خۆیان بۆ سەمای چێژ دەپۆشی. باڵەکانیان بەڕەنگی شەوانی حەزی ڕۆژئاوایی، بە بۆیەی پلاستیکی ڕەنگاڵە کرد، ڕۆمانسیەتە ڕۆژهەڵاتی وئاهەکانیان لەنێو جانتاکانی نێوەڕۆیانی بەر خۆرەتاوی کێڵگەکانی بیرەوەری، جوان،جوان، قەد کردو گووتیان؛ ئیدی زەمەنی سۆزانییە پلاستیکیەکان دەستپێدەکات…\nگوتیان؛ زەمەنی ئەو سۆزانیانە گوزەشت کە دڵی شاعیرەکانمان لەنێو جۆلانەی باخچەکاندا دەپێکا، گوزەشت زەمەنی ڕوانین لەمانگ، مانگی نێوەڕاستی شەوانی گەلاوێژ، پوشپەڕ، خەزەڵوەر…\nگوزەشت زەمەنی ئاهاتەکانی نێو پێکە عەرەقی زەحلاوی ئەو ئاشقانەی قەرزاری ئەو پاقلەفرۆشانە و ئەو منداڵە بۆیاخچیانە بوون ، لەجیاتی قەرزدانەوە، بەکۆپلە شیعری دڵشکان ڕازیان دەکردن. قەرزاری ئەو پاکەت فرۆش و مەیگێڕانەبوون، نیوەشەوان دوای سەرخۆشی پێکەوە فرمێسکی گەرمیان هەڵــدەڕشت. گوزەشت شەوانی چێژ وەرگرتن لەعەبەسی نوستن لەسەر فەڕشی شەونمی چیمەنی باخچەکانی شار، گوزەشت تێڕامان لە پەڕەسێلکە باریووەکانی خۆرئاوا، گوزەشت هەموو مردنێک لەنێو عەزاباتی شیعر…\nخەونم بینی ئەی منداڵ بە ونبونی ئەو باڵندانەی خەمە ڕۆژهەڵاتیەکانیان توڕهەڵدایە نێو تەنەکەخۆڵی میترۆکانه‌وه\nخه‌ونم بینی ئه‌ی منداڵ به‌خۆمه‌وه،\nمن هه‌میشه خه‌ون به‌خۆمه‌وه. ده‌بینیم ئه‌ی منداڵ…\nخه‌ونم دی بەو باڵندانە لەبەردەمی گڵۆپە تەنیاییە ئیرۆسیەکانی مۆدەدا شانازیان بەفڕێدانی خەمە ڕۆژهەڵاتیەکانیەوە دەکرد و بەبێزاریەوە پێیان گووتم؛ تۆ ئێمە غەمبار دەکەیت …\nگووتیان؛ دڵداریەکان تەنها لەسەر ڕوووبەری سکرین و فلیمی ئەو کەناڵانە هەیە بەخۆڕایی بۆ سەرخۆش وهەژارەکانی شارەوانی و پەناهەندە ڕۆژهەڵاتی و ئاسیاویەکان پەخشدەکرێن، ئەوانەی لەبەردەم ئاگرەکانی مەنفادا بەدیار چیرۆکەکانەوە حەسرەتی گەرمی ڕەشەباکانی باکووریان هەڵدەکێشا. ئۆی غەمبار بەخەونەکانی شیعر، دڵداریەکان کاتێک هەبوون جەنگی سارد ڕۆژهەڵات و ڕۆژئاوای لەوەهمی کێڵگە هەتەر بە هەتەرەکانی حەشیشی ئازادیدا خومارکردبوو. ئه‌شق کاتێک هەبوو حۆریەکان سەرەیان نەدەگرت بۆ ئەوەی لەپلاکاتێکی میترۆیەکی لەبیرکرودا ، بەڕووتی پەنیرە سویسیریەکان لەسەر ناوکیان دانێن بڵێن؛ جوانی ئێمە لەخواردنی ئەم پەنیرانەی ڕۆحە…\nدڵداریەکان کاتێک هەبوون تۆ بەلای هەموو درەختێکی شاردا تێپەڕ دەبوویت و سڵاوت لەهەموو کیژێکی ئێوارانت دەکرد و دەتگووت؛ ئەم خۆرە گەرمە ، خۆری ئەشقێکە لەنێو وشەدا گەورە دەبێت …\nدەتگووت؛ ئەم دونیایه ساتێکی منە لەنێو شەفەقێکی سەرکێشی ئەو گوڵانه‌ی بۆ یەکەمجار ماچیان دامێ، لەشەوانی خوماریمدا مەمکەکانیان لە نێو ئاوریشمی شەرم دەپێچا و لەنێو ئاگرە جەهەنەمیەکانی ماچەکانمدا ئازادیاندەکردن و ماچیاندەکردم دەیانگووت؛ ئێرە ئێوارە و نیشتمان و مەنفاکانی ڕۆحتە… دەیانگوت؛ ئێرە هەموو لەبیرچوونەوەیەکە لەنێو نادیاریەکانی ئەشق و خۆشبەختی خه‌مه ڕۆژهەڵاتیەکان.\nگووتیان؛ دڵداریەکان کاتێک هەبوون، جوانی، بێ پێناسە شەڕانیەکانی ئەقڵانیەت، وەکی خۆی بەڕووتی ، بێ بڕگەکانی زمانی حونجەتباز لەساتەکانتدا خۆیان پێناسە دەکرد.\nگووتیان؛ دڵــداریەکان کاتێک هەبوون کە لەڕۆژهەڵاتەوە ، لە ڕۆژە گەرمەکانی منەوەرەکانەوە خواداوەندێک هەبوو بەقاتێکی سپی و چاکەتێکی ئوتوکراوی سپی و خەونێکی سپیەوە دەیگووت؛ من ئادەم و حەوام دەرکرد، چونکە شەرمیان دەکرد بەڕووتی بەنێو بەهەشتەکانمدا بێن وبچن، کاتێک دەرمکردن فریشتە باڵەسپیەکانیان لەژێر پاڵتۆ ڕەشەکاندا دەشێردەوە و ڕستەکانیان ئەقڵانی دەکرد. کاتێک دەرمکردن کە سێوەکانی زانین بەدزی منەوە کۆپی دەکران و ئابڕووی نهێنیەکانی ئەبەدیەتیان دەتکاند.\nدڵـداریەکان کاتێک هەبوون من، خوای ئه‌م گه‌ردوونه، لەسەروو ئەشقەوە ئەشقم دەپاراست. کاتێک هەبوون، ئەفیونی سۆزانیەکی عەیار هەموو ڕۆژێک لەبەردەم ئاوێنەکاندا ڕای نەدەگرتم، وای لێ نەکردبووم بەدزی هەموو مەخلوقات سەر و ڕیشم بۆیە بکەم و بەمقەستی تیژ فێرە کورتکرەوەنەوەی ئەو تاڵە مووانە بم بەسپێتیان چەندەها کیشوەری زەمەنی گەمەیی خوواەندییان شکۆدار کردبوو… ئەشق کاتێک هەبوو، من خواوه‌ندی هه‌موو خواوه‌نده‌كان، مەجبوور نەبوم لەبەردەمی سۆزانیکی چل و پێنچ ساڵەدا دەستی لەزیوو لەسەر دڵم دانێم و بڵێم من پارەی کاتژمێرێکی چێژمداوە و هاتووم بۆئەوەی لەسەر ئەم کورسیە تەنیایە لەجەستەی ڕووتت بڕوانم و هیچیتر. بۆ هیچ نا، تەنها بۆئەوەی ئەو زەمەنە وەنەوشەیانەم بیربێتەوە کە گه‌ردوونم خه‌ڵقكرد به‌و ناشرینیه.من وه‌هام خه‌ڵقكردن شەرمیان لەڕووتبونەوە نه‌كه‌ن، هاتووم بۆ ئەوەی جلەکانی پیرۆزی بوون داکەنم و پێتبڵێم وەرەوە و چیرۆكی ناشرینی مرۆڤ و خوام بۆ بگێڕه‌وه…\nخەونم بینی ئەی منداڵ بەئەشقی وشەیەک بەڕووتی بەنێو گوڵەکانی ئاگردا دەهاتن ودەچوون… خەونم بینی ئەی منداڵ بەو گوڵانه‌ی لەمەنفا مەمکەکانیان سیس بۆوە، لەخەونێکی بەرەبەیاندا لەنێو زەمبیلەیەکی ڕۆژهەڵاتیانەدا، لەبەردەم قەسیدەیەکی ناتەواومدا دایان ناو گوتیان؛ ئاها، چۆن لەحەسرەتی شەوانی ئەشقی گەرمی پەنچەکانتدا سیس بووین.\nخەونم بینی ئەی منداڵ بەمەمکەکانی ڕۆژهەڵات…\nگریان سەرەتای پێکەنینی تۆ بوو ئەی منداڵ بە هەموو ئەم ئەسپە سپیانەی بەنێو کێڵگەی ئاگردا تێپەڕین.\nپێکەنین سەرەتای گریانی تۆ بوو بەپیرۆزیەک، جیهانی لەسەر سینیە زیوییەکانی کوشتندا ئازادکردبوو، سێوەکانی ڕۆشنایی لەنێو گالیسکەکانی گوماندا کرمەڕێزکردبوو، وشەکانیان لەنێو بێمانایی ڕووداودا تۆمارکردبوو…\nئەی منداڵ سەرەتای پێکەنینی تۆ بوو، هەموو دڵدارەکان خۆیان لەبازاڕی مسڕێژاندا بینیەوە و گووتیان؛ وەرن سپیمان کەنەوە ئەی مسڕێژانی جەنگ، ئەی باوکانی نەتەوە، وەرن لەنێو هەمووجوانیەکدا سەمابکەن، ئەی ئەوانەی مانگی خەزەڵوەری دڵی ئێمەتان بەخەنجەری خیانەت کردە قاشە کاڵەکی هاوینان و لەدیوو سنوورەکانەوە بە سەربازەکانتان فرۆشتەوە.\nوەرن ئەی ئەوانەی وەک ئێمە سڵاو لەپەلەوەر و لەقلەق وقەلمراوەکانی زستانان ناکەن، ئەوانەی ناتانەوێ لەم گەرودنەدا لەچێژەکانی بەدگومانی تێبگەن. ئەوانەی ناتانەوێ بەسەر پەیژە بەهەیبەتەکانی شەڕەکانی وشە و گریانەکانی ئەشقی قەسیدەیەکی بەر خۆرەتاو دا سەرکەون و بڵـێن؛ ئەم جیهانە پڕێتی لەهەناری نێو ڕەشابەیەکی حەزی ئەم ساتانەی تەنهایی…\nگریان سەرەتای کردنەوەی پەنچەرەیەکە ئەی منداڵ بەڕووی کێڵگەیەکی پڕحەشیش کەنێوی ژیانە.\nحەشیش سەرەتای ڕاکردن بوو لەخەونەکانی خوماری، خەونێک بەسەر هەموو لاسکە سەوزێکی بیرکردنەوەدا هەڵدەگەڕێ و دوور لەهەموو عارفەکانی سەردەم لەنێو شەوەکانی کەوتنەخوارەوەدا دەگەشێتەوە..\nکەوتنە خوارەوە لەزەتی سەردەمی فریشتیەک بوو لەنێو کیشوەری دونیادا\nکەوتنە خوارەوە دەرپەڕین بوو لەڕەحمی بەهەشتە نایلۆنەکانی پیرۆزی…\nکەوتنە خوارەوە قیژەی فریشتیەک بوو لەهەراجاخانەی مەعریفەدا گووتی؛ من ڕزگارم بوو لەو گرێ مۆرانەی، خوداوەند لەنێومدا کوێری کردبوون…\nمن قوتاربووم لەخەمی منەوەر و ئەو موجاهیدانەی لەبەهەشتە نایلۆنیەکاندا ، بەدشداشەی سپیەوە بەنێو دەستەسڕەکانی خواوەندا دەهاتن ودەچوون ودەیانگووت؛ ئەی فریشتە کوا پەیمانەکانت بەئەبەدیەت، کەتۆ خۆت بونەوەرێکی غەمبار بیت؟\nدەیانگووت؛ کێ گووتی لەودیوو دنیای فانی خەون نییە بە دواڕۆژ؟\nکێ گووتی وەک ساوا بێخەم سەردەخەیەنە سەربالیف ؟\nکێ گووتی ئەم هەموو کێڵگانه گوڵی بەهەشتەکانی ئەبەدیەتن؟\nکێ گووتی درۆ لەمەملەکەتی ئەو دیوو شوشە دڵسافەکانی ئەشقی عارفێکەوە دەبینرێ؟\nکێ بوو ئەوانەی پێیگووتیت؛ ئەی فریشتە ئەی خومار بەکێشانی حەشیش، جیهان له‌بیربكه؟\nفریشتەیەک دوای بەربوونەوەی گووتی؛ ماڵـــئاوا ئینجانەکانی ئەبەدیەت، ماڵئاوا موجاهیدە بێدارەکان بەبێداری کێڵگە ڕاکشاوەکانی حەشیشی خوایه‌ك ده‌مێكه ئاسمانی جێهێشتووه و به‌قاتێكی سپی و جووته پێڵاوێكی سپی و چه‌پكێك گوڵه‌وه به‌دووی ئه‌شقدا ده‌گه‌ڕێت…\nماڵئاوا ئه‌ی کێڵگه‌كان، ئه‌ی ئێوه‌ی به‌دووی خوادا ده‌گه‌ڕێن، خودا ده‌مێكه وه‌ك من ئالووده بووه به‌حه‌شیش، به‌ژن، به‌جاز و ونبوون لەنێو خۆیدا…\nکێلگەکان لەنێو بێزاریمدا درێژ دەبنەوە، دەچنە نێو هەناوی ئەو گوڵــە نێرگزانەی بەرەبەیانێک لەخەونێک ڕایانچڵــەکاندم، خەونێک بەهیچەوە،خەونێک بوو بەڕەنگێک لەهەمو ڕەنگێک دەچوو، لەهەموو پەنچەرەیەکی کراوەی سەرباخچە و شەقامەکانی منداڵی و گوڵە مۆرەکانی چێژی هەرزەکاری و ڕەنگە گەرمەکانی هەڵچونی ساتەکانی پێگەیشتن و ڕەونەقەیەکانی کامڵبوون و داتەپینەکانی جەستەی پەنچاساڵی و چرچبوونەکانی شەست ساڵی و زەردی مردنە چاوەڕوانکراوەکان، دەچوو. لەمانە هەمووی دەچوو، بەڵام پێشئەوەی بەنێو ئەم نێرگزانەی تەمەندا تێپەڕم هەمووان لەهەموو شتێک دەچوون و لەهیچیش نەدەچوون.\nخەونم بینی ئەی منداڵ بەهیچبوونێکی ئەبەدی،\nخەونم بینی ئەی منداڵ بەڕەنگی بێزاریەکانم …\nخەونم بینی بەنێو ڕەنگ و بێڕەنگی هیچدا تێپەڕبووم .\nڕاچڵەکیم ئەی منداڵ لەخەونەکانی هیچبوونێک لەودیوو ڕووناکییەوە تاوەکو ئەو سەری ساراکانی ڕەشێتی خۆیان درێژ دەکردەوە.\nڕاچڵەکیم لەو هەمووو دڵــداریەی بەتــــۆبزی بەنێو ژوورەکەمدا دەهاتن ودەچوون، بەتۆبزی گوڵە نێرگزیان لەگەڵ خۆدا هێنابوو،\nبەناسکی وێنەی دڵـدارێکی ڕۆمانسیان لەنێو ئاوینەی دۆڵابە ڕۆژئاواییەکانمدا نەخشاند، لەهەموو شتێکی دەکرد تەنها دڵدار نەبێت…\nلەهەموو دڵـدارێکی دەکرد تەنها خۆم نەبێت،\nلەهەموو منێکی دەکرد تەنها ئاشق نەبێت\nلەهەموو ئاشقێکی دەکرد تەنها من نەبێت\nلەهەموو خەونێکی جوانی گوڵەکانی ڕۆژهەڵاتــــی دەکــــرد، تەنها گوڵــەکانی من نەبێت،\nلە گەرمایی خۆرە پڕئەفیـــونەکانی ئەو کیــــــژانـەی دەکرد لەنێو گەمەیی ئەشقی هەموو شاعیرێکدا دەسووتێن\nهەموو شاعیرێک… تەنها من نەبێت…\nلەهەموو خەونێکی دەکرد چەندەها سەدەی بێڕەنگ لەم مەنفایەی ڕۆحدا دەیبینم، لەهەموو خەونێکی تاڕاوگە دەچێت تەنها خەونی من نەبێت.\nئەی منداڵ بۆ گوڵە نێرگزەکان دێنە خەونم، کەمن ڕۆژانە خەونەکانم لەنێو ڕۆتینی ڕۆژائاوادا دەخنکێنم، ڕۆژانە بەهەموو پیرێژنـــەکان دەڵـــێم؛ بەیانیتان باش، ئەی ئەو پیرێژنانەی فراوێن لەقاوەخانەکانی شاردا دەکەن و بەقێزەوە لەڕەنگی ڕەش وئەسمەر دەڕوانن و منیش پێیان دەڵێم؛ هەقیقەت لای ئێوەیە، بەیانتان باش پیرێژنە سپیەکانی ئەقڵانیەت…\nئەی منداڵ بۆ گوڵە نێرگزەکان دێنە خەونم کە من بەهەموو پۆلیسێک بڵــــێم: گوێ مەدەرە قسەی شاعرێکی وەک (مایاکۆفسکی) کەشیعری (تسی ناو پانتۆل) نووسی، گوێ مەدرێ، مۆدێرنە لەبن پـێیەکانی تۆوە خۆی دەپارێزێت…پێیدەڵێم؛ گەر تۆ نەبی هەموو تیۆرەکانی ڕۆژئاوا دەبن جڕتێکی نێو قەڕەباڵــــغیەکی لەپڕ…\nگەر تۆ نەبی هەموو بیریارە گەورەکان ناتوانن ئەو ڕاستیانە بۆ ڕۆژهەڵات بنێرن، ناتوانن پێش خواردنەوەی جەمە نانێکی دبلۆماسی، شەرابی فەرەنسی هەڵبدەن و بە پۆستی خێرا کێشەکانی پۆست مۆدێرن بۆ گیاکەڵە فیوداڵەکانی ڕۆژهەڵات ڕەوانەبکەن، بۆئەوەی لەوێ دوور زۆر دوور، لەنێو گەوڕەکانی سیاسەتی نیشتمانە خۆڵەمێشیەکان شەڕێک بکەن هی هەموو ڕۆژهەڵاتیەکە و هی ئەوان نییە…\nئەی منداڵ بۆ گوڵە نێرگزەکان ئەم هەموو دڵداریەم پێدەناسێنن کەمن ڕۆژانە بەو هەموو جوانیەی نێو پاکەتەپلاستیکیەکان بڵــێم؛ ئێوە جەوهەری جوانیەکن لە خواردنی ڤیتامینی ڕەچەتەکانەوە، لەمەمکی سلیكۆنی ژێر بنەکۆی مەمکە گۆشتیەکانتانەوە خۆتان بە هەموو ماناکانی ئیستاتیکا ڕاستەقینەیی کردووە… منێک کەڕۆژانە ئەو جوانیە بەجوانی ئەقڵ تێبگەم و بڵێم؛ دڵداری گەڕیدەیەکی ڕۆژهەڵاتیانەیە و بەخێربێت جوانیەکانی پۆست مۆدێرن…\nمنێک بەو هەمـــــوو دڵداریە بڵێم؛ ژوورەکەم تەنها جێگەی خۆم و کاتژمێک دەبێتەوە ، بەیانیان بۆ ڕۆتینی کار وەئاگام دەهێنێ. بڵێم؛ ئەم هەموو جوانیە کاتێک هەبوون، فریشتیەک لەنێومدا بەسەرمەدی ئەشقێکی ڕۆناکیەوە بەنێو شارەکانی غەزەلدا تێپەڕبوو، بەنێو موشەحاتی ئەندولسی و دیوانی شاعیرانی ڕۆژهه‌ڵاتدا دڵـی پڕ دەکرد لەغەزەل… کاتێک هەبوو من بەدیار مۆسیقاوە دەگریام و بەیانیانیش وەک تولە نەمامێک لەسەر ڕێگای شەرمنیم چاوەڕێی کیژێک بووم نەدەهات…\nکیژێک ئەشقم بوو، ئەشقی کیژێک بووم ، تەنها لەخەونمدا هەبوو، تەنها لەخەونیدا هەبووم ، نەمن دەهاتم ونەئەویش ، کەچی ئەشقێک هەبوو لەو نێوەندەدا، ئەشقێک پڕی بوو لەنێرگزەجاڕی چاوەڕوانی ئاهەتاکانی غەزەل…\nئەی منداڵ بۆ ئەو نێرگزانە هاتن ومنیان لەخەونەکان وەئاگاهێنا.\nهاتن و فریشتیەکی خوماریان لەنێو کێڵگەی حەشیش بێدارکرد، بۆ هیچ نا، بۆئەوەی نەخۆشم بکات بەپەتاکانی ئەشق، بە سووتانەکانی ئەو ئافرەتانەی لەسەر جێگەی ساردیان چاوەڕێم بوون، بۆ هیچ نا، بۆئەوەی بگەڕێمەوە بۆ لایان، بۆ هیچ نا بۆئەوەی خوماربم بەگەڕانەوەم بــــــۆ ساتە بەچێژەکانی ئەشق.\nساتەکانی ئەشقم بیرکەوتەوە ئەی منداڵ ،لەشەوێکی خوماری گەلاوێژ، لەنێو ژورەکانی مانگی چواردە بەڕووتی له‌نێو تیرۆژه تیشكدا ڕاکەڕاکەمان بوو. گوڵە نێرگزمان لەسەر جەستەی ڕووتی یەکتر دادەنا و چاوەڕێ بووین بۆ چەند چرکەساتێک حەسرەتە گەرمەکانمان بگەشێتەوە. ئەو گووتی؛ گیا لەسەر پشتت ڕواوە ئەی ئاگری هەموو ئەشقێکی وەرزێکی تێپەڕیووی ئەم زەمەنە مێینەیەم،\nمن گووتم؛ کێڵگەکانی گوڵ لەنێوان مەمکەکانت دەشنێنەوە، بێ سنوور لەنێو بەیبوون وخونچە و لالەزار وشەونمی لەپڕی ئەم هەموو جوانیه‌دا، خۆیان بەبۆنی ئاهاتی گەرم بۆندار دەکەن.\nبۆنی یەکترمان کرد ئەی منداڵ،\nبۆنی جیهانمان کرد لەنێو جەستەماندا بەڕاستەقینەیی خۆی پەخشدەکردەوە،\nبۆنی زەوی تەڕ، بۆنی خۆڵ،\nبۆنی خوێنی گەرم،\nبۆنی هەناسەی ڕاکردوو لە قەوزەکانی موحیبەت،\nبۆنی منداڵیمان کرد بەنێو ئازاردا جۆلانە دەکات،\nبۆنی خۆرمان کرد لەنێو ژوورەکانی چەپاندا سەمادەکا،\nبۆنی ئەستێرەیەکمان کرد تازە بەتازە فۆتۆی ئافرەتێکی کاڵی عەسرانی پێیە و لەنێو ئاگری حەسرەتی ئێمەدا بەدوویدا دەگەڕێ،\nبۆنی خەونی دۆڕاوێکمان کرد بەنێو ژوورەکانی سەرکەوتنێک لەکاغەز،لەپەڕۆی سۆزانیەکی پیرەکدا بەدوویدا دەگەڕا،\nبۆنی سێوێکمان کرد لەهیلاکیدا بەهەموو سروەبایەکی دەگووت؛ ڕۆژباش!\nبۆنی سیرمان کرد بەنێو ئارەقەی ئەسپەپیاوینەیەکی شەکەت بەدەست خۆیه‌وه…\nبۆنی کێلگەکانی یەکترمان کرد و ئەو گووتی؛ بۆنی جەنگێکی دێرینت لێدێت، پێمگووت؛ كه‌ی جه‌نگ دێرین بووه ئازیز، دونیا له‌گه‌ڵ جه‌نگدا خوڵقاوه… تۆ نازانیت بۆنی گوڵەکانت بۆنی مێینەیەکن لەنێو پەنچەرەکانی ڕەشەبادا گەشاونه‌ته‌وه، بۆنی خەونێکی تەڕبوون لەئێوارەیەکی پایزی شاردا لەگەڵ ڕیشۆڵــەیەکی هیلاکدا گەڕابێتنەوە… بۆنی باخچەکانی مانگت لێ دێت کە لەنێو ئەم ژوورانەدا تەنها بۆئەم ساتانە بژی و بەرەبەیان لەگەڵ هەڵهاتنی خۆری گەلاوێژ ماڵئاوایی لەهەموو لەمیهرەبانی بکات.\nبۆنی حەشیشت لێدێت لەنێو نیرگزەجاڕی نێوان مەمـــکەكانت خۆیان نەمر دەکەن به‌بۆنی خۆر، بۆنی خۆری هەڵاتووی نێوەڕاستی مانگی بەفرانبارت لێدێت…\nبۆنی سەر جێگا و چەرچەفەکانی هەوەسێکی لەپڕی نەمامێکت لێ دێت، نێوەڕۆیەک پێش ونبوونی، بەگڵی تەڕی مانگی ڕەشەمێ بڵێت؛ ئەم هەمووپڵنگانەی حەز لەبەفری ئەم وەرزەدا سرەوەت ناکرێن… بڵێت؛ پێش ئەوەی لەسەر جێگای ئەو ئافرەتانە سەوز بم خۆشیان ویستووم و لەپێچەکانی بەفردا لەبیرمکردوون، بەهەموو دڵـۆپە ئاوێکی ڕۆژچووی نێوگڵـی مێینە دەڵـێم؛ سەرفرازبن لەنێو ئاهاتی لەپڕدا، سەرمەد بن لەنێو ئاوازی ئەم هەموو خەزانەی فریشتیەک ته‌نیایه‌كانی له‌ئاسمان جێهێشتبوو بۆ دونیای هه‌بوو، بۆ دونیای میترۆ و جه‌نگ و كارگه و ئاره‌قه‌ی سه‌رجێگا و حه‌شیشی شاره‌كان. بۆ جێگای ئەو ئافرەتانەی لەگه‌ڵیدا بوون یان لەخۆڵی نیوەڕۆیەکی خوداوەندێکه‌وه هاتبوون بەقاتێکی سپیەوە، بەگوڵێکی هیلاکی نیوەڕۆیەکی مانگی خەزەڵـوەرەوە لەبەردەم ژووری ژنێكدا ڕاوەستاوە و دەستی لەسەر دڵی داناوە و خۆڵی نێوەڕوانی ئەشقی لێهەڵدەوەرێ…\nئەو ئافرەتانەی بەنێو ژوورەکانی مانگی هەڵاتووی شەوانی ڕۆمانسیەتی لەبیرکراوی سوارچاکەکانی ئەشقێکی کۆنینەی دۆزراوە لەبازاڕی كاپیتاڵدا هاتووچۆیان دەکرد و\nوێنەی هەموو ئاشقێکیان پێبوو، تەنهامن نەبێت..\nئەی منداڵ هەموو بونەوەرەکانی ڕۆشنایی ناویان لە بێدەنگیەکانی ئەشقدا تۆمارکرا، تەنها من نەبێت. منێک لەنێو بەردەوامی فریشتیەکی خوماری نێو ڕۆحما نە ژنێک خۆشی ویستم و نە خواوەندێکش بستەجێیەکی لە نەمری پێبەخشیم…\nئاوه‌ها لەنێو ژوورە تەنهاکانی مانگیشدا تەنها خۆم حەشیشم دەکێشا، تەنها خۆم قەسیدەم دەنوسی، تەنها خۆم بەنێو ئاوێنە ڕەشەکانی ئەشقدا دەهاتم و دەچووم،تەنها خۆم ئاوازەکانم دادەنا و خۆشم چەلۆیەکم لەدەنگی ئاو لێدەدا، خۆشم کەمانچەیەکم لەگەڵای ئادەم قەرزدەکرد، خۆشم گوێم لەخۆم دەگرت و خۆشم باسی چیرۆکی ئەو ئەسپانەم بۆخۆم دەکرد شەوانە بەنێو دەشتە بێ سنوورە سپیەکانی خەونمدانەرمەغاریان دەکرد. خۆشم چیرۆکی وڵاتی کەروێشکە مۆرەکانم بۆخۆم دەگێڕایەو خۆشم لەژێر نەزمی ئەو چیرۆکەدا خەوم لێدەکەوت و خۆشم بەخۆمم دەگووت؛شەوباش ئەی خوداوەندی ئاشق ،\nشەوباش ئەی فریشتەی خومار،\nشەوباش و بەهیوای ئەوەی مندالێک لەخەوندا بەبەردەمتا تێپەڕێت…\nئەڵمانیا نورنبێرگ – مای ٢٠٠١\nتابلۆکان؛ هونەرمەندی ئێرلەندی فرەنسیس بەیکن ١٩٠٩ – ١٩٩٥


هه‌ولێر: مامۆستا عه‌لی باپیر پێشوازیی له نێرده‌ی یه‌كێتی ئه‌وڕوپا له عێراق ده‌كات – پێگەی فەرمی مامۆستا عەلی باپیر\nئه‌مڕۆ چوارشه‌ممه 4/12/2019 مامۆستا عه‌لی باپیر ئه‌میری كۆمه‌ڵی ئیسلامیی كوردستان له مه‌كته‌بی تایبه‌تی خۆی له‌شاری هه‌ولێر پێشوازیی كرد له (ڤینسۆ گییۆم پوپۆ) نێرده‌ی یه‌كێتی ئه‌وڕوپا له عێراق‌و به‌رپرسی په‌یوه‌ندییه‌كانی یه‌كێتی ئه‌وڕوپا له هه‌رێمی كوردستان.\nله‌دیداره‌كه‌دا باس له په‌یوه‌ندییه‌كانی نێوان هه‌رێمی كوردستان‌و یه‌كێتی ئه‌وڕوپاو ڕۆڵی یه‌كێتی ناوبراو له گۆڕانكارییه سیاسییه‌كان كرا، كه ده‌توانێ بۆ چه‌سپاندنی سه‌قامگیری ڕۆڵی كاریگه‌ری خۆی له‌عێڕاقدا بگێڕێ…\nله‌به‌شێكی دیكه‌ی كۆبوونه‌وه‌كه‌دا باس له دوا پێشهات‌و گۆڕانكارییه‌كانی عێڕاق‌و خۆپێشاندانه‌كان كرا، كه خه‌ڵكی شاره‌كانی ناوه‌ڕاست‌و خواروو پێ‌ی هه‌ڵده‌ستن‌و داوای گۆڕانكاریی‌و چاكسازیی هه‌مه‌لایه‌نه ده‌كه‌ن‌و، هه‌ردوولا وه‌ڵامدانه‌وه‌و جێ‌به‌جێكردنی داواكانیان له‌وباره‌وه به‌پێویست زانیی.\nهاوكات باس له په‌یوه‌ندییه‌كانی نێوان هه‌رێمی كوردستان‌و عێڕاق كرا، كه بۆ چاره‌سه‌ری هێندێك له كێشه‌كان به‌ره‌وپێشچوونی به‌خۆیه‌وه بینیوه كه له به‌رژه‌وه‌ندیی هه‌ردوولادایه.\nله‌لایه‌ن خۆشییه‌وه مامۆستا عه‌لی باپیر هیوای خواست نوێنه‌ری یه‌كێتی ئه‌وڕوپا له هه‌رێمی كوردستان بتوانێ مامه‌ڵه‌یه‌كی دروست‌و كاریگه‌ر بۆ پرسه سیاسیی‌و پێشهاته‌كان ئه‌نجام بدات‌و، كۆمه‌ڵی ئیسلامییش وه‌ك هێزێكی كاریگه‌ری كوردستان بۆ هه‌رپرسێك له به‌رژه‌وه‌ندیی عێڕاقدا بێت‌و یه‌كڕیزیی له‌سه‌ر بنچینه‌ی هه‌ق بپارێزێ، هاوكارو ده‌ستبارگر ده‌بێ.\nهه‌ولێر: مامۆستا عه‌لی باپیر پێشوازیی له وه‌فدێكی (كه‌نه‌كه) ده‌كات


وزە و ژینگە و گۆڕانكاریەكانی كەشوهەوا | بەرنامەی نەتەوە یەکگرتووەکان بۆ پەرەپێدان لە عێراق\nعێراق وڵاتێکە بەردەوام لەبەردەم مەترسیی کارەساتی سروشتیدایە، بەڵام ئەم دۆخە ناسکتر و ناهەموارتر بووە ئەویش سەرئەنجامى تێکچوونێکى زۆرى دۆخى ژینگە و پشتگوێخستن لاوازى چوارچێوەى یاسا و ڕێساکانى پاراستنى ژینگە و لاوازى توانستە دامەزراوەیی و ڕێکخستنەکان.\nعێراق دووچاری چەندین ئاستەنگی بۆتەوە بەهۆی گۆڕانکاری کەشوهەواوە وەکو بەرزبوونەوەی پلەی گەرمی و کەمبوونەوەی باران و زیادبوونی ئاوی سوێر و کەمبوونەوەی ئاو و زیادبوونی زریانی لمین و خۆڵ بارین و زەبری کارەساتە پەیوەندیدارەکان، ئەمانە بوونەتە هۆى دروستبوونی بەربەستێک لەبەردەم پەرەپێدان و بنیادنانەەوە پاش ململانێکان و لەمپەر لەبەردەم هەوڵەکانی کەمکردنەوەی هەژاری و باشترکردنی گوزەران و کەمکردنەوەی ململانێ بەسەر سەرچاوە سروشتیەکانەوە.\nبەرنامەی نەتەوە یەكگرتووەكان بۆ پەرەپێدان ئامانجی ئەوەیە بەشداربێت لە هەوڵەکانی عێراقدا بۆ پەرەپێدان و شیاندنەوەی ژینگەیی لەڕێی خستنەڕووی ڕەگی کێشەکان و مەترسی و ڕێکاریەکانی کەمکردنەوەی سەختێتی دۆخەکە پەیوەندیدار بە خراپبونی ژینگە و گۆڕانکاری کەشوهەوا و زەبری کارەساتەکان لەڕێی بەهێزکردنی توانست و هاریکاریی تەکنیکیەوە. پشتیوانی بۆ وەزارەتە پەیوەندیدارەکان و بەڕێوەبەرێتیەکانی حکومەتی مەرکەزی و نێوخۆییەکان و هەروەها دەسەڵاتدارە هەرێمیەکان بەشێوەیەك دانراوە توانداریان بکات بۆ بەجێ گەیاندنی ئەرکە سیاسیی و ڕێکاریەکانیان بۆ برەودان بە بەردەوامى پاراستنى ژینگە و توانای بەرگەگرتنی کەشوهەوا لە عێراقدا.\nپڕۆژەكان و دەستپێشخەریەكان\nپلانی ئامادەباشیی کتوپڕی بەنداوی موسڵ لە عێراقدا\nبەکارهێنانی وزەی ڕووناکى تیشکی خۆر\nبەرنامەی ئامادەباشی کۆمەکی کەشوهەوای سەوز لە عێراقدا\nكۆربەندنی كەشوهەوا بۆ ساڵی 2021\nبەرنامەی نەتەوە یەكگرتووەكان بۆ پەرەپێدان لەگەڵ حكومەتی عێراقی كاردەكات بۆ دانانی ڕەشنوسی بەشداریە نیشتیمانیە دیاریكراوه‌كان، كە دەبێتە پاڵپشتیەك بۆ بەردەوامیپێدراو بۆ ژینگە و باری كۆمەڵایەتی و ئابووریی، و دياريكردنى ئەو بوارانەی كە ئەولەویەتێكی سەرەكی هەیە كە پێویست دەكات گرنگی پێبدرێت بۆ كەمكردنەوەی تینی باری گۆڕانكاریەكانی كەشوهەوا، و چۆنیەتی خۆگونجاندن لەگەڵیدا، بە مەبەستی پێشكەشكدرنیان لە كۆربەندی نەتەوە یەكگرتووەكانی تایبەتمەند بە گۆڕانكاریەكانی كەشوهەوا بۆ ساڵی 2021.


٥٠ کەس هاوپەیوەند بە هێرشەکانی تاران دەستگیر کراون - Mehr News Agency\n26 pûşperê 2017 - 12:54\nNews Code 10942\n٥٠ کەس هاوپەیوەند بە هێرشەکانی تاران دەستگیر کراون\nلە کۆنفڕانسی ڕۆژنامەوانی دادستێنی کرماشان پرسگەلێکی جیاواز لەوانە دەستگیریی ٥٠ کەس هاوپەیوەند بە هێرشەکانی تارانی ڕاگەیاند.\nبە ڕاپۆرتی ئاژانسی هەواڵی مێهر لە ئیسنا، موحەمەد حسێن سادقی لە کۆنفڕانسی ڕۆژنامەونایدا کە بە بۆنەی هەفتەی دەزگای داد بەڕێوە چوو، ئاشکرای کرد: نابێ هیچ کەس هەست بکات کە ئەگەر یاسا بنێتە ژێر پێ ئەمنییەتی دەبێت و لە بەڕێوە بردنی یەکسانیدا دەزگای دادهیچ جیاوازییەک دانانێت لە نێوان کەسەکاندا.\nناوبراو لە درێژەدا بە سەرەخۆشی بە بۆنەی هێرشە تیرۆریستییەکانی ئەم دواییانەی تاران، زیادی کرد: پاش ڕووداوەکەی تاران زیاتر لە ٥٠ کەس لە دەوروبەر و هاوکارەکانی ئەو چەکدارە تیرۆریستانە لە پارێزگای کرماشان دەستگیر کراون پشتوێنی خۆکوژی، ئامێری ئەلکترۆنیکی و چەک و چٶڵی سەربازیان لێ دۆزراوەتەوە و دەستی بە سەردا گیراوە.\nسادقی جەختی کرد: سنوورەکانی پارێزگا لەژێ چاوەدێریی هێزە ئیتلاعاتییەکاندایە و ناوچەکە لە ئەمنییەت و ئاسایشی تەواو دایە.\nناوبراو بە وتنی ئەوەی کە بابەتی تەقە کردن و پێکدادان لە سنوورەکانی پارێزگا بە تەواوەتی درۆیەو ئاوەها پرسێکی ڕاست نیە، وتی: هێرشە تیرۆریستییەکانی ئەم واییناەی تاران نابێ بدرێتە پاڵ نەتەوەیەکی تایبەتەوە و ئاوەها شتێک هیچ کات قبووڵ ناکرێت.\nدادستێنی کرماشان لە درێژەی ئەو کۆنفرانسە ڕۆژنامەییەدا سەبارت بە یاسا بڕینەکان لە ڕەوتی هەڵبژاردنەکانی ئەم دواییانەدا وتی: پێش لە بەڕێوە چوونی هەڵبژاردنەکان ٤٧ کاناڵی بانگەشەیی پێش لە هەڵبژاردنەکان ناسران و ڕێژەیەک لە بەربژێرەکانیش بانگهێشت کران و لە درێژەشدا پاش هەڵبژاردنەکان ٣٠ دۆسیەی یاسا بڕین پێکهات و تێیاندا ٧٥ کەس بانگهێستی دادگا کران کە پرسی ئەو دۆسیانە خەریکە لێک دەدرێتەوە.\nسادقی وتیشی: هەندێ بەرپرس لە بەڕێوەبەرانی دەوڵەتی پارێزگاش لە ڕیزی ئەو ٧٥ تۆمەتبارەدا هاوپەیوەند بە یاسا بڕینی هەڵبژاردەکان بانگهێشتی دادگا کراون.


ناڕەزایەتی دوو سێناتۆری پایە بڵندی کۆماری بەرامبەر بە دەستووری تڕامپ\nسێناتۆران: جان مەک کەین و لێندسی گراهام لە پارتی کۆماری\nسناتۆری سێناتۆرکانی کۆماریخواز جان مەک کەین (ئەیالەتی ئاریزۆنا) و لێندسی گراهام (ئەیالەتی کاڕۆلینای باشوور) لە کاردانەوەیەک بەرامبەر فەرمانی سەرۆک تڕامپ کە بۆ ماوەی کاتی پێشی وڵاتیانی حەوت وڵاتی موسوڵمان بۆ ئەمەریکا بگرێت گوتوویانە کردارێکی ئەوتۆ لە خەبات دژی تێرۆریزم، زیانی زیاتر بە ئەمەریکا دەگەیەنێت.\nجان مەک کەین دەقی ئەو ڕاگەیەندراوەی لە سەر ماڵپەری خۆی بڵاو کردتەوە کە تێیدا هاتووە:\n"حکومەتی ئێمە بۆ پاراستنی سنوورەکانمان بەرپرسایەتیان هەیە، بەڵام ئێمە دەبێت ئەو کارە لە ڕێگایەکەوە ئەنجامی بدەین کە ئێمە پارێزراوتر بکات و بە شیوەیەکی پشتیوانی لە ئەو سنوورانە بکات کە جێگای ڕیز و بە شیوەیەکی تایبەتی بێت."\nهەروەها هاتووە، " لە ئەو ئاڵۆزییەی کە لە فڕۆکەخانەکانی سەرانسەری وڵات دا پێک هاتووە ڕوونە کە بڕێاری سەرۆکایەتی دانۆڵد تڕامپ بە تەواوی و بە وردی تاقینەکراوەتەوە. ئێمە بە تایبەت بە ئەو ڕاپۆرتانە نیگەران بوون کە ئەو دەستوورە بە هیچ چەشنە ڕاوێژکارێک لە گەڵ وەزارەتەکانی دەرەوە، بەرگری، داد، و ئاسایشی نیشتمانی بە جێ هێنراوە.\n"ئەو جۆرە ڕەوتە بە پەلەیە ئاکامەکانی زیان هێنەری بە دوادا دێت. ئێمە نابێت پێشی خاوەنانی گرین کارت بگرین بگەرێنەوە کە بە ماڵی خۆیانی دەزانن. ئێمە نابێت پێشی ئەو کەسانە بگرێن کە وەک وەرگێڕ بۆ لەشکر و دیپڵۆماتەکانی ئیمە خزمەتیان کرد و ئێستا لە هەوڵ دان لە وڵات دا وەک پەناخواز وەربگیرێن واتا ئەوانەی گیانی خۆیان خستە مەترسییەوە. و ئێمە نابێت پشت لە ئەو پەناخوازانە بکەین کە لە ئەنجامی لێکۆڵینەوە وەرد لە پێشینەیان نیشانیان داوە کە هیچ مەترسییەک بۆ وڵاتی ئێمە نین، و ئەوانەی لە ئەنجامی ترس دا ئەوەندەیان ئازار کێشا کە بە زمان باسی ناکرێت، ئەوانەی کە زۆربەیان ژنان و منداڵن."\n"سەرئەنجام ئێمە دەترسێین، ئەو دەستورەی سەرۆکایەتی لە شەڕی دژی تێرۆریسم دا وابکات برینداری دەستی خۆمان بین. ئێستا هەر لە ئەم کاتەدا، سەربازانی ئەمەریکا شان بە شان عێڕاقێکان شەری داعش دەکەن. بەڵام ئەو فەرمانەی سەرۆک پێشی فڕۆکەوانانی عێڕاقی دەگرێت کە بۆ بنکەکانی لەشکری لە ئاریزۆنا بگەڕێنەوە بۆ ئەوەی شەرێ دوژمنی هاوبەش بکەن. هەرە هاوپەیمانی گرنگی ئێمە لە دژی دەوڵەتی ئیسلامی عێڕاق و شام موسوڵمانەکانن کە ئایدۆلۆژی ڕق و کینەی داعش وەلادەنێن. ئەو فەرمانەی سەرۆک پەیامێکی، جا بە ئانقەست یان بە بێ ئانقەست، دەنێرێت کە ئەمەریکا نایەوێت موسوڵمانان بۆ وڵاتەکەمان بێن. هەر بۆیە ئێمە دەترسین کە ئەو فەرمانەی سەرۆک یارمەتی زیاتر بکات بە ئەوەی داعش ئەندامی زیاتر بباتە نێو ڕێزەکانی خۆی تا ئەوەی وڵاتەکەمان بەرەو باشتری بڕوات."\nهەروەها بەڕیز مەک کەین رۆژی یەک شەمە گوتی کە بەڕێوەبردنی ئەو فەرمانەی سەرۆک یارمەتی دەکات داعش بانگەشە بۆ خۆی بکات.


پارێزگاری سلێمانی له‌باره‌ی قه‌ده‌غه‌ی هاتووچۆی ته‌واوه‌تی روونكردنه‌وه ده‌دات\nسەرچنار ئەحمەد: لەسەر دامەزراندن، یاداشتێكمان ئاڕاستەی سەرۆكایەتی پەرلەمان كرد عێراق.. ئه‌مرۆ ده‌رگای مزگه‌وته‌كان ده‌كرێنه‌وه كوردیو نوێترین زانیاری لەبارەی لێبرینی مووچە ئاشكرا دەكات چەمچەماڵ... لەڕوداوێكی هاتوچۆدا سێ كەس بونەقوربانی ئەمڕۆ حزبە كوردستانیەكانی كەركوك كۆدەبنەوە\nkurdiu 9 30/06/2020 - 16:37 هەواڵ/كوردستانی\nپارێزگاری سلێمانی له‌باره‌ی ڕاگه‌یاندنی قه‌ده‌غه‌ی هاتووچۆی ته‌واوه‌تی له پارێزگاكه روونكردنه‌وه ده‌دات.\nئه‌مڕۆ سێشه‌ممه 30-6-2020 هه‌ڤاڵ ئه‌بوبه‌كر پارێزگاری سلێمانی له چاوپێكه‌وتنێكی ته‌له‌فزیۆنیدا رایگه‌یاند"بارودۆخی سلێمانی بەراورد بە بڵاوبوونەوەی کۆرۆنا باشە و ترسناک نییە،و ئەو رێکارانەی لە 20ی حوزەیرانەوە گرتوویانەتەبەر ئەنجامی باشی هەبووە.\nئاماژه‌ی به‌وه‌شدا،"بەهۆی ئەوەی کە بەڕێوەبەرایەتیی تەندروستیی سلێمانی ته‌نها فریای ئەوانە دەکەوێت کە باری تەندروستییان خراپە، بۆیە ئاماری چاکبوونەوەکان بڵاوناکرێتەوە".\nبه‌پێی دوایین ئاماره‌كانی وه‌زاره‌تی ته‌ندروستی، تا ئێستا له پارێزگای سلێمانی چوار هه‌زار و 229 كه‌س تووشی كۆرۆنا بوون، له‌و ژماره‌یه‌ش 793 توشبوو چاكبوونه‌ته‌وه و زیاتر له 170 كه‌سیش گیانیان له‌ده‌ستداوه.\nعێراق..وه‌زاره‌تی ته‌ندروستی چاكبوونه‌وه‌ی ژماره‌یه‌كی زۆری توشبوانی كۆڕۆنای ڕاگه‌یاند\nهه‌ڕه‌شه‌ی ئه‌نجامدانی گه‌وره‌ترین گردبوونه‌وه ده‌كرێت له هه‌ولێر\nپارێزگای هەولێر ڕاگه‌یه‌ندراوێك بڵلاوده‌كاته‌وه\nڕێگایەك تەنها 15 كیلۆمەترە حكومەت هەشت ساڵە خەریكی چاككردنیەتی\nعێراق.. ئه‌مرۆ ده‌رگای مزگه‌وته‌كان ده‌كرێنه‌وه\nكوردیو نوێترین زانیاری لەبارەی لێبرینی مووچە ئاشكرا دەكات\nئەمڕۆ حزبە كوردستانیەكانی كەركوك كۆدەبنەوە\nكه‌شناسی: پله‌كانی گه‌رما به‌رده‌وامن له دابه‌زین


قەدەغەی هاتووچۆی نێوان پارێزگاکانی هەرێم درێژکرایەوە – کوردی – RojNews.News\nقەدەغەی هاتووچۆی نێوان پارێزگاکانی هەرێم درێژکرایەوە\n21/07/2020 - 10:30:15 pm\nوەزیری ناوخۆ ڕایگەیاند، کە هاتووچۆی نێوان پارێزگاکانی هەرێمی کوردستان لانەبرا و درێژکرایەوە، بەڵام بڕیار دراوە دەسەڵاتی ئاسانکاریی بدرێت بە پارێزگارەکان، هەروەها مزگەوت و کافتریا و هۆڵەکانی ئاهەنگ بە داخراوی دەمێنێنەوە.\nئه‌مڕۆ كۆبونه‌وه‌یه‌ك له نێوان وه‌زاره‌تی ناوخۆ و وه‌زاره‌تی ته‌ندروستی و ژماره‌یه‌ك له وه‌زاره‌ته په‌یوه‌ندیداره‌كان و پارێزگاره‌كان و به‌رپرسانی یه‌كه ئیداریه‌كان به‌ڕێوه‌چوو، بۆ بڕیاردان لەسەر ئاسانکاریی ڕێکارەکانی ڕێگریکردن لە بڵاوبوونەوەی ڤایرۆسی کۆرۆنا.\nئەمشەو لە شاری هەولێر ڕێبه‌ر ئه‌حمه‌د، وه‌زیری ناوخۆی هه‌رێمی كوردستان، له كۆنگره‌یه‌كی ڕۆژنامه‌نووسیدا، ناوەڕۆکی کۆبوونەوەکەی ڕاگه‌یاند و وتی: فرۆكه‌خانه‌كانی هه‌ولێر و سلێمانی له ئێستا ئاماده‌باشیان بۆ گه‌شتی نێوده‌وڵه‌تی دەکەن، داوامان له فرۆكه‌خانه‌كانكرد تا 1/8/2020 خۆیان ئاماده بكه‌ن له دابین كردنی پێداویستی و بۆ هاتووچۆی هاوڵاتیانی خۆمان و گه‌شتیاران، بۆ ئه‌م مه‌به‌سته‌ش لایه‌نه په‌یوه‌ندیاره‌كان ڕاسپێردران بۆ گرتنه‌به‌ری ڕێكاری پێویست و ئاماده‌كردنی خشته‌یه‌ك بۆ ڕێكخستنی گه‌شته‌كان .\nوتیشی: هاتووچۆ له نێوان هه‌رێم و پارێزگاكان وه‌ك خۆی ده‌مێنێته‌وه، به‌ڵام ئاڵوگۆڕی بازرگانی زیاتر دەكرێت، به تایبه‌ت له ڕووی كشتوكاڵ و په‌له‌وه‌ریی، له نێوان هه‌ولێر و سلێمانی ده‌سه‌لاتَی ته‌واو دراوه‌ته پارێزگاكاره‌كان بۆ ئه‌وه‌ی ڕێكاری پێویست بگیرێته‌به‌ر و ئاسانکاریی بكرێت، به‌تایبه‌ت له هه‌ردوو بازگه‌ی دێگه‌له و سماقولی.\nوەزیری ناوخۆ ئاماژەی بەوەشکرد، کە كافتریا و هۆڵه‌كانی ئاهه‌نگ و مزگه‌وته‌كان به داخراوی ده‌مێننه‌وه، بۆ جەژنیش ڕێکاریی تایبەت دەگیرێتە بەر.\nلە ڕووداوێکی تەقەکردندا کەسێک کوژرا


له‌لایه‌ن: محەمەد ڕزگار - به‌روار: 2021-04-03-22:54:00 - کۆدی بابەت: 4122\nجۆرێکی خەمۆکی ئەگەری هەیە دوای لەدایکبوونی منداڵ لەهەندێک لە دایکەکاندا ڕووبدات، بەمە دەوترێت خەمۆکی دوای منداڵبوون، ئەم جۆرە خەمۆکییە بە گشتی لە چەند مانگی سەرەتادا دوای لەدایکبوونی منداڵ پەیدا دەبێت، لە حاڵەتێکدا ئەگەر چارەسەر نەکرێت دەکرێت تا ماوەی ساڵێک درێژە بکێشێت، بەڵام لەکاتی چارەسەرکردنیدا دەکرێت چاکبوونەوەی نەخۆشەکە زیاتر ببێت.\nهۆکارەکانی خەمۆکی دوای منداڵبوون\nبەگوێرەی ئەو لێکۆڵینانەوەی کە کراوە، خەمۆکی دوای منداڵبوون هۆکارەکەی گۆڕانی هۆڕمۆناتی ئافرەتەکەیە، لێکۆڵەران لەو باوەڕەدان کە گۆڕانی لەناکاوی هۆڕمۆنەکان دوای منداڵبوون دەتوانێت خراپتر بێت بۆ ژنانێک کە زۆر کاریگەرترن بە گۆڕانی هەردوو هۆڕمۆنی (ئیستڕۆجین و پڕۆجیسترۆن)\nبە گشتی خەمۆکی دوای منداڵبوون هۆکارەکەی جوان کارنەکردنی هۆڕمۆنەکان، هۆکاری ژینگەیی، بۆماوەیی کە زۆرێک لەمانە لەدەست تۆدا نییە\nهەندێک لە ژنان ئەگەری هەیە وا هەست بکەن کە هۆکاری خەمۆکی دوای منداڵبوونن، بەڵام خەمۆکی بە هۆکاری ئەوە ڕوونادات کە تۆ کارێک بکەیت یاخود کارێک نەکەیت هەروەها ئەگەر لەماوەی دووگیانیدا خەمۆکی یاخود قەلەقیت هەبوو یان ئەگەر پێشتر بۆ سکێکی ترت دووچاری خەمۆکی دوای منداڵبوون بویت ئەوا ئەگەری زیاترە کە لەکاتی منداڵبووندا توشی خەمۆکی دوای منداڵبوون ببیت، هۆکارێکی تریش بریتییە لە ماندوویەتی دوای منداڵبوون و خۆ گونجاندن لەگەڵ ئەوەی بووی بە دایک و ئیتر خۆ گرتنەوە لە خواردن و خەو نەمانی ڕۆژانی ئاسایی.\nنیشانەکانی خەمۆکی دوای منداڵبوون\nئەگەر پێنج دانە لەم نیشانانەی خوارەوە یاخود زیاترتان تێبینی کرد لە ڕۆژێکدا یاخود بە درێژای ڕۆژەکە ئەوە ئەگەری هەیە دووچاری خەمۆکی دوای منداڵبوون بوبیتەوە:\n١- هەستی خەم و پەژارەی توند، هەست کرد بە هیچبوون یاخود بێ هیوایی\n٢- هەستی شپرزەیی و توڕەیی\n٣- گریانی بەردەوام یان زۆرینەی کاتەکان دڵت پڕە و ئامادەیت بۆ گریان\n٤- بێ هەستی یاخود چێژ وەرنەگرتن لەو شتانەی ڕۆژانی تر زۆر چێژت لێ دەبینی\n٥- کێشەت لە کاتی خەوتندا بە شەودا بەوەی بە هیچ خەوت لێناکەوێت و هەروەها بە درێژایی ڕۆژ حەز دەکەیت بخەویت\n٦- لەدەستدانی حەزی خواردن یاخود خواردنی زیاد لە سنووری خۆی.\n٧- هەستکردن بە تاوانبارییەکی زۆر\n٨- هەستکردن بەوەی کە ژیان بێ مانایە\n٩- هەستی ئەوەی کە ئامادە نیت بۆ هیچ شتێک کە ڕووبەڕوت ببێتەوە\n١٠- هەبوونی هەستی نەرێنی دەربارەی خۆتان\n١١- ترس لەوەی بە تەنها بمێنیتەوە لەگەڵ منداڵەکەت\n١٢- ترسان بە بێ هۆکار و لە کۆنترۆڵ دەرچێت\n١٣- وەسواسی زۆر\n١٤- مێشک پەرتەوازەیی\n١٥- بوونی هەندێک خەیاڵ لەبارەی زیان گەیاندن بە کۆرپەکەت\n١٦- هەبوونی کێشە لە تەرکیزکردن یاخود بڕیارداندا\n١٧- دوورکەوتنەوە لە هاوڕێیان و خێزانەکەت\n١٨- گوێنەدان بە منداڵەکەت\n١٩- نەتوانینی چاودێریکردنی منداڵەکەت\n٢٠- هەست بە ماندوویەتیەکی زۆر\nئەگەر هەر یەکە لەم خاڵانەتان لە خۆتاندا بەدی کرد پێویستە خێرا بە هاوسەرەکەتان یاخود کەسێکی نزیکت لە خێزانەکەت بڵێیت و بتباتە لای پزیشکی پسپۆڕ\nخەمۆکی چارەسەرنەکراو دەکرێت ناخۆش و تەنانەت ترسناکیش بێت و بارودۆخی نەخۆشەکە خراپتر بکات، پێویستە بزانیت کە خەمۆکی بەڕێژەیەکی زۆر دەرمان دەکرێت، هەر بۆیە پێویست ناکات کە بترسیت یان دڵەڕاوکێیەکی زۆرت هەبێت، چارەسەر ڕێگا دەگرێت لەوەی کە زیاتر قوڵ ببیتەوە لەناو خەمۆکیدا و بەرەو ڕێگایەکی مەترسیدار و خراپتر بڕوات، هەروەها قسەکردن و دەردەدڵکردن لەگەڵ پزیشک شتێکی زۆر باشە دەتوانێت یارمەتیت بدات کە کەمتر هەست بە تەنهای بکەیت، بە چارەسەرکردنی خەمۆکی باشتر دەتوانیت پەیوەندیت لەگەڵ کۆرپەکەت هەبێت و زیاتر ئاگات لێی بێت، هەر بۆیە بە هەبوونی هەر نیشانەیەکی خەمۆکی سەردانی پزیشکەکەت بکەرەوە بۆ ئەوەی چارەسەر ئاسان بێت.\nئەگەر نیشانەی کەمی خەمۆکیت هەیە، ئەگەری هەیە کە پزیشکەکە بڵێت بە بەردەوامی سەردانم بکەرەوە ئەگەر خەمۆکیەکەت توند و قورس بێت بۆی هەیە پزیشک چاودێری دەروونی و دەرمانی تایبەت بە خەمۆکیت بۆ بنوسێت، و هەروەها تێکەڵی و قسەکردن لەگەڵ کەسە ئازیزەکانت چ هاوسەرەکەت یاخود کەسی نزیکی خێزانەکەت بێت\nدەرمانی دژە خەمۆکی، ماددەی کیمیایین مێشک هاوسەنگ دەکەن و دەبێتە ڕێکخەری ڕەفتار و خوی ئێوە، ئەگەر بە پێویستی بزانێت لە هەندێک کاتدا دەرمانی دژە خەمۆکی بەکار دەهێنێت، دوای بە کارهێنانی دەرمانەکە لەماوەی سێ بۆ چوار هەفتەدا بە ئەگەری زۆرەوە باش دەبیتەوە، دەرمانی دژە خەمۆکی لەوانەیە نیشانەی تر بۆ نەخۆشەکە دروست بکەن بەڵام زۆرینەیان دوای ماوەیەکی کەم لادەچن، ئەگەر دووچاری هەندێک نیشانەی ناخۆش بوویتەوە کە کاریگەری هەبوو لەسەر ژیانت یان خەمۆکیەکەت خراپتر بوو خێرا پەیوەندی بە پزیشکەتەوە بکە.\nبەکارهێنانی دەرمانی دژە خەمۆکی لەماوەی شیرداندا\nبەکارهێنانی دەرمانەکە لەکاتی شیرداندا کێشەی نییە و بێ زیانە، هەرچەند دەرمانەکان بە شیردا تێپەڕ دەبن و دەگوازرێنەوە بۆ منداڵەکە، بەڵام ڕێژەی کاریگەریەکەیان زۆر کەمە، دەرمانێکی وەک (serotonin) سیرۆتۆنین سەلامەتترینە و زۆرینەی ژنان بۆ خەمۆکی دوای منداڵبوون ئەمە بەکار دەهێنن.\nلەسەر بنەمای هەندێک لە لێکۆڵینەوەکان، ئەو دایکانەی کە دەرمانی دژە خەمۆکیان بەکارهێناوە و بە شیریاندا تێپەڕبووە و منداڵەکەش دەرمانەکەی پێ گەشتووە ئەگەری هەیە کاتی خەو و خۆراکیان تێکبچێت و هەر بۆیە منداڵەکەش دووچاری هەمان کێشەی تێکچوونی خەو و خۆراک دەبێتەوە، ئەگەر پێت وایە ئەو تێکچوونی خەو و خۆراکە پەیوەندی بەو دەرمانانەوە نییە و خۆت وات لێهاتووە ئەوا پەیوەندی بە پزیشکەکەتەوە بکە و بەردەوام بە لەسەر دەرمانەکان ئەگەر بڕیاریدا بوەستێنرێت دەرمانەکە ئەوکاتە بەکاری مەهێنە\nڕووبەڕوبوونەوە لەگەڵ خەمۆکیدا\nلەگەڵ ئەوەی کە باشترین ڕێگا بۆ چارەسەری خەمۆکی، یارمەتی وەرگرتنە لە پزیشکێکی تایبەت و بەڵام جگە لەوەش ڕێگایەکی گرنگ هەیە ئەویش چاودێریکردنی خۆتە و ئەمەش زۆر گرنگە لە چارەسەرکردنی خەمۆکیدا کە باشترە بەوانە ئاشنا ببیت:\n١- لەگەڵ خۆتاندا میهرەبان بن\n٢- چاوەڕێی زیاد لە سنوور لە خۆتان مەکەن\n٣- یارمەتی لە کەسانی ترەوە وەربگرن\n٤- هەستەکانی خۆتان دەرببڕن\n٥- بەخۆتان ڕابگەن\n٦- کەمێک پشوو بدەن\n٧- لەماڵ بچنە دەرەوە\n٨- کەمێک خۆتان ئاسوودە و ئازاد بکەن\n٩- لەگەڵ هاوڕێکانتاندا کۆببنەوە و چاوپێکەونن دابنێن\nبابه‌ته په‌یوه‌ندیداره‌كان به : خەمۆکی دوای منداڵبوون


خەمێکی بێکۆتایی (پێشکەشە بەگشت سۆمەییەکانی وڵاته وێرانەکەم)\nچوار شەممە, 08. 8. 2012\tمۆنادلبەری\nئاوارەیەکی دڵ پڕ لەخوێن، و\nچاو بەگریانی ئەم خاکەم\nکە بست بەبستی خوێنی لێدەچۆرێتەوە،\nخۆزگه ئاواره دەکرێ و\nڕێبۆارێکی رۆح ماندووی\nبوومه دەسته چیلەی ژیان و\nهەر بوومه ڕۆڵەیەکی دڵشکاو...\nبۆ هەر کوێ ملی ڕێم نایەبەر\nهەر بوومه میوانی شۆستەکانی شار و\nنێچێری دەستی زاڵــــــــــــــــــــــــم ...\nڕێبوارێکی دڵ پر لەزام و نابینام\nژیان بۆم بووەته دۆزەخێکی ئەبەدی و\nمنیش ڕۆڵەیەکی شەرمەزار...!\nلەناو باوەشی کارۆخدا\nهاوارم گەیشته عەرشی ئاسمــــــــــــــــــان\nسەرم لە بەرد، دار، گیا و شاخ سوو\nکون و کازیوەی ئەم هەرێمەم\nکرده کۆشکی داهاتووی ژینم\nئاواتم بوو بەبڵقی سەرئاو\nدڵۆپ دڵۆپ، خوێنی رژانده\nهەر سەفەره و نامگەیەنێته مەبەست و\nوەك چۆراوگەی بن گێسوانان\nخوێنم دەچۆرێتە ناو جۆگەلەی ژیانەوه\nدەرد و ئاوارەیی و\nغـــــــــــــــــــــــــەریبی لەم وڵاته\nوەك ئاش دەمهارێ\nدەمگەوزێنێته ناو پێچ و پەنای ئەم دۆزەخەوه...!\nئەمرۆ من و خەم ، فرمێسك و ئاوارەیی\nئەوەڵ دوانەی ناو باوەشی شەوەزەنگین...!\nبوومه میوانێکی ماندووی بەندیخانه و\nهاورێی دڵه خەمیـــــــــــــمینەکەم.\nبوومه ئاوەڵی شەپۆلی دەریا و\nلەناو هەورەکانا، بناغەی ئاواتم نایە سەر یەك\nبەڵام هەمدیسان،گوڵی ئاواتم\nسیس و ژاکاو هـــــــــــەڵگەڕا...!\nبەقەدەر مێژووی ئەفسانەییم\nفرمێسك بووه میوانی گۆنای چڕچ و لاوازم.\nبەشوێن سۆیەکی مانگ و ئه ستێره\nسەرگەردانی هەموو دوونیام...!\nژینم هەر روو لە پڕتووکانه و\nنەمدی، نا نا نەمدی تاقە جارێك\nژینم ڕیشەی لەئاوی ژیان بخشێ و\nنەبوو جارێ بای شەماڵ هەڵکا و\nئارەقەی ماندووی سەر گۆنام\nدڵی غـــــــــــــــه مگینم وەحەسێنێ...\nجاری خوێندراوه: 1525\nنووسراوه له لایه‌ن هاوار, August 10, 2012


ڕێژیمی ئاخوندی ئێران بەکردەوە سەرکردایەتی گەورەی ئیپراتۆری شیعە دەکات! محەممەد سلێمانی – Giareng\nلە 3 نیسان , 2015\nنیگەرانیەکانی کۆمەڵگای نێونەتەوەی و وڵاتانی ڕۆژهەڵاتی دوور و نزیك سەبارەت بە هەڕەشە و مەترسیەکانی ئێران هەتادێت زۆرتر پەرەدەگڕێ و وڵاتانی ناوچەکەیش هەست بە بەرپرسیارەتی سیاسی و مێژووی لە ئاستی باڵادەستی ئەو ڕێژیمی تاران دەکەن کە لە ئێراق و سوریا و یەمەندا لە ماوەی چەند ساڵی ڕابردوودا بەرچاوتر لە هەمیشە دەرکەوتووە و، بەلای شارەزایانی سیاسی و لێکۆلەرەوە وەك لێكدەدرێتەوە کە ئێران بەکردەوە بۆتە سەر چاوەی بارگرژی و ئێستاش هەوڵی هەڵگریساندنی شەڕی تایفی و مەزهەبی کە سیاسەتی لەپێشدا داڕێژراویانە بەزەقی پەرەپێداوە و شەڕی مەزهەبیان گەیاند بن گوێی سعودیە. سنوور بەزاندنی حکوومەتی ئاخوندی ئێران بەو شێوە بەربڵاوە، لایەنە ناکۆکەکانی بەرەی عەرەبی سونە مەزهەبی بەدژی دەستێوەردانی تاران لە کاروباری وڵاتانی وەك ئێراق و سووریا و یەمەن و ئەفغانستان هێنایەدەنگ و لە بەرەیەکی هاوبەشدا کۆیکردنەوە و هەوڵەکانیان بۆ بەرەنگار بۆنەوەی دوژمنی هاوبەش سختە گەڕ و، لە ژێرناوی ” گەردەلولی برگری “دا هێرشی ئاسمانی و وەك چاوەڕوانیش دەکرێت، بڕیارە شەر لە ئاسمانەوە بگاتە سەرزەوی و جوڵەی سەربازیش بەدژی “حوسیەکان” نی یەمەن ئەنجام بدرێت. ئێران دەمێکە دەستی بەسەر پایتەختی چەند وڵاتێکی ناوچەکەدا گرتووە و ئەوەی لەو ڕۆژانەیشدا لە یەمەن روویداوە، درێژەی سیاسەتێکە کە حکوومەتی تاران بەدوای کۆتای هاتنی شەری ٨ ساڵەی لە گەڵ ڕێژیمی سەدام حوسین دا دەست پێکردوە و زۆر بە ئارامی و وریای قەڵەمڕەوی دەست وەردان و فراوانخوازی وڵاتەکەی پەرەپێداوە و بە هانەشیان بۆ ئەو کردەوە مەترسیدارەیان، بەجۆڕێك باسی دەکەن کە گوایە بەهانای خەڵکی لێقەوماو بێدەرەتانی نێو شەر و دوای شەر چوون و یارمەتی و هاریکاری مرۆیان گەیاندوونێتێ. ئێستا بۆ کۆڕوکۆمەلێ نێو نەتەوەیش دەرکەوتووە کە ئامانجی حکوومەتی ئاخوندی ئێران لەو هەوڵانەی دەیدات چیە و بەرنامەیان بۆ چی داڕشتوە. ڕێژیمی ئاخوندی ئێران لە هەر شوێنێکدا ” شیعە” مەزهەبێك لە تەنگانە و مەترسیدا بدۆزنەوە، بەخێرای و بێدوودڵی هاوکاری و پاڵەپشتی بە ئاشکراو لە ژێر پەردەدا پێشکەشی دەکەن و هانی ئەو لایەنە دەدرێت کە هەلومەرجەکە لە بەرژەوەندیخۆیاندا بگۆڕن. ستڕاتیژی ئاخوندەکان ئەوەیە کە لە ڕێگای ئاژاوە و شەڕوکاولکاری هێزی خۆیان پێشانبدەن و لایەنی بەرانبەریان مل کەچی ویستەکانیان بکەن.


ئه‌مریکا به‌ره‌و پـێشـچوون له کۆمه‌ڵه‌ی 8 به‌دی ده‌کات سه‌باره‌ت به مه‌سه‌له ئابوریـیه‌کان\nی مانگی شه‌ش ٢٦, ٢٠١٠\nسه‌رۆکی وڵاته یه‌کگرتووه‌کانی ئه‌مریکا باراک ئۆباما ده‌دوێت و هه‌ر یه‌ک له سه‌رۆکی فه‌ڕه‌نسـا نیکۆلای سارکۆزی و سه‌ره‌ک وه‌زیری که‌نه‌دا ستیفن هارپه‌ر گوێی لێـده‌گرن، موسکۆکای که‌نه‌دا، هه‌ینی 25 ی شه‌شی 2010\nکاربه‌ده‌ستانی وڵاته یه‌کگرتوه‌کانی ئه‌مریکا ده‌ڵێن ڕێبه‌رانی وڵاته سه‌ره‌کیه‌کانی پیشه‌سازی له جیهاندا هه‌روادێ و نزیک ده‌بنه‌وه له هاوڕایـیه‌ک سه‌باره‌ت به چۆنیه‌تی ڕێگه‌گرتن له‌وه‌ی ئابوری جیهان جارێکی تر ڕوبه‌ڕوی قه‌یرانی نشێوی ببێته‌وه.\nڕێبه‌رانی کۆمه‌ڵه‌ی هه‌شت له‌وانه براک ئۆباما سه‌رۆکی ئه‌مریکا و ئه‌نگێلا مێرکڵ ڕاوێژکاری ئه‌ڵمانیا و نیکۆلاس سارکۆزی سه‌رۆکی فه‌ڕه‌نسا له ڕۆژی هه‌ینیه‌وه له موسکۆکای که‌نه‌دا ده‌ستیان کردووه به ووتوێژکردن.\nسه‌رۆک ئۆباما داوای له وڵاتان کردووه هانی گه‌شه‌کردنی ئابوری بده‌ن، له ده‌مێکدا ڕێبه‌رانی ئه‌وروپا سه‌نگییان خستۆته سه‌ر به‌رپرسێتی دارایی.\nکاربه‌ده‌ستانی ئه‌مریکایی ده‌ڵێن وێڕای ئه‌و جیاوازیانه‌ی که هه‌ن به‌ڵام ووتوێژه‌کان بوونه‌ته هۆکار بۆ لێک‌نزیکبوونه‌وه‌ی ڕوانینه‌کان.\nئه‌مڕۆش شه‌ممه وه‌ک چاوه‌ڕوان ده‌کرێت وتوێژی زیاتر به‌رده‌وام ده‌بێت له‌سه‌ر ئابوری جیهان، کاتێ وڵاتانی ئه‌ندامی کۆمه‌ڵه‌ی هه‌شت و وڵاتانی تری به‌ره‌و ڕسکان چوو له تۆرۆنتۆی که‌نه‌دا کۆده‌بنه‌وه.\nهاوکات کاربه‌ده‌ستان ده‌ڵێن واچاوه‌ڕوانیش ده‌کرێت نیگه‌رانیه‌کان به‌رامبه‌ر مه‌سه‌له ئاسایشیه‌کان، له‌وانه ئێران و کۆریای باکور باڵ بکێشێت به‌سه‌ر گه‌ڕی دووه‌می ووتوێژه‌کانی ئه‌مڕۆ شه‌ممه‌ی ڕێبه‌راندا.


كوردستان 20/09/2021 - 22:49 لێدوان عەبدولرەحمان\nسەرۆکی حکوومەتی هەرێمی کوردستان رەزامەندی لەسەر تەرخانکردن و خەرجکردنی بڕی شەش ملیار دینار بۆ به‌نداوه‌كانی زه‌لان و چه‌ق چه‌ق دەربڕی.\nئەمڕۆ دووشەممە 20/9/2021، فەرمانگەی میدیا و زانیاریی لە راگەیاندراوێکدا کە کۆپییەکی بە (باسنیوز) گەیشتووە و تێیدا بڵاویکردووەتەوە: "مه‌سرور بارزانی، سه‌رۆكی حكوومه‌تی هه‌رێمی كوردستان، ره‌زامه‌ندیدا له‌سه‌ر ته‌رخانكردن و خه‌رجكردنی شه‌ش ملیار دینار بۆ به‌نداوه‌كانی زه‌لان و چه‌ق چه‌ق".\nئاماژە بەوەش کراوە: "هه‌ریه‌ك له‌م به‌نداوانه بڕی سێ ملیار دیناری بۆ ته‌رخان كراوه و ئه‌م بڕه پاره‌یه‌ش به شێوه‌ی نه‌ختینه و قۆناغ به قۆناغ له‌سه‌ر بودجه‌ی وه‌به‌رهێنانی وه‌زاره‌تی كشتوكاڵ و سه‌رچاوه‌كانی ئاو خه‌رج ده‌كرێت".\nشایانی باسە لەماوەی دوو رۆژی رابردوو حکوومەتی هەرێمی کوردستان بڕیاری ده‌ستپێكردنه‌وه‌ی پڕۆژه‌ی به‌نداوی (گۆمه‌سپان) و دروستکردنی بەنداوی بەستۆڕەی لە پارێزگای هەولێر دەکرد.\nپێشتر ئەکرەم ئەحمەد، بەڕێوەبەری گشتیی بەنداوەكان ئاشكرای كردبوو، كابینەی نۆیەمی حكوومەتی هەرێمی كوردستان، 13 ملیار دیناری بۆ 12 بەنداو تەرخان كردووە، ئەو بەنداوانە لە هەموو پارێزگاکانی هەرێمی کوردستان دروست دەکرێن، گوتیشی: "هەندێک لەو بەنداوانە ئەمساڵ تەواو دەکرێن، ئەوانی دیکەش رێژەیەکی باشیان لێ تەواو دەکرێ، تەواوکردنی ئەو بەنداوانە زۆر گرنگە، چونکە کێشەکانی كەمئاوی کەمتر دەبنەوە".\nبه فه‌رمانی وه‌زیری سامانه سروشتییه‌كان ڕێ به هاورده‌كردنی هه‌موو به‌رهه‌مێكی نه‌وتی ده‌درێ


ئەوەی لەگەڵ کوردایەتییەکەی پارتییدا نەبێ، خائین و خۆفرۆشە! – ئازادیی کۆمەڵگە\nماڵه‌وه/گۆشه‌ی ئازاد/ئەوەی لەگەڵ کوردایەتییەکەی پارتییدا نەبێ، خائین و خۆفرۆشە!\nله كاتێكدا ١٦٠ وڵاتی جیهان، سزای له‌سێداره‌دانیان هه‌ڵگرتووه یان بۆ كاتێكی نادیار هه‌ڵیانپه‌ساردووه، به‌ڵام كۆماری ئیسلامیی ئێران تا ئێستاش، له په‌یوه‌ند به سزای له سێداره‌دان و خنكاندن، به یه‌كێك له به جه‌به‌روتتریین وڵاتانی جیهان دێته ئه‌ژماردن.\n0 105 5 خوله‌ك پێشتر بینراوه\nله كاتێكدا ١٦٠ وڵاتی جیهان، سزای له‌سێداره‌دانیان هه‌ڵگرتووه یان بۆ كاتێكی نادیار هه‌ڵیانپه‌ساردووه، به‌ڵام كۆماری ئیسلامیی ئێران تا ئێستاش، له په‌یوه‌ند به سزای له سێداره‌دان و خنكاندن، به یه‌كێك له به جه‌به‌روتتریین وڵاتانی جیهان دێته ئه‌ژماردن. به گوێره‌ی داتاكانی ڕێكخراوی لێبوردنیی نێوده‌وڵه‌تیی(Amnesty International)، رێژه‌ی له‌سێداره‌دان له ئێراندا، به دووه‌م وڵات له جیهاندا له دوای وڵاتی چین(صین) دێت، له كاتێكدا، كۆی دانیشتووانی چین، ١٧ جار له كۆی دانیشتوانی ئێران زیاتره.\nكۆماری ئیسلامیی ئێران، مێژوویه‌كی چل ساڵه‌ی هه‌یه له زیندانییكردن و ئیعدامكردنی نه‌یاره سیاسییه‌كانی، مێژوویه‌كی دێزی هه‌یه له پێشێلكاریی مافی مرۆڤ و ئازادییه‌كاندا، له‌گه‌ڵ سعودییه و توركیادا، هه‌رسێكیان به‌شێكی گه‌وره‌ن له‌و نائارامییه‌ی ناوچه‌كه به گشتیی و عێراق به تایبه‌تیی، رووبه‌ڕووی بوه‌ته‌وه.جه‌لالییه‌كان و مه‌لاییه‌كان مێژوویه‌كی دوور و درێژیان هه‌یه له شه‌سته‌كانی سه‌ده‌ی ڕابردووه‌وه تا به كۆماری ئیسلامیی و ئەم کاتە ده‌گات (وه‌كو یه‌كێتیی و پارتیی) لە شکاندن و شەڕەجوێن و ئەکتی موخابەراتیی. وێڕای ئه‌وه‌ی باوه‌ڕمان وایه هه‌ر له ئه‌ساسه‌وه، ده‌ستدانه چه‌ك و پێشمه‌رگایه‌تیی له شه‌سته‌كانه‌وه بۆ ئاشبه‌تاڵ و دواتریش شۆڕشی گوڵان و شۆڕشی نوێ، بناغه‌ی هه‌مویان به عه‌ماله‌تی ئیقلیمیی ده‌ستی پێكردووه و تا ئێستاش به میكانیزمی جۆراوجۆر، بۆ ئیطلاعاتی ئێرانیی و میتی توركیی، بۆ لۆبیی خه‌لیجیی و لۆبیی یه‌هودیی، درێژه‌ی هه‌یه.\nئه‌وه‌ی ئێمه ده‌مانه‌وێ جه‌ختی لێ بكه‌ینه‌وه، كاریگه‌ریی ئه‌م چه‌كه نه‌ژادیی و طائیفییه‌یه (كوردی سوننه به‌رامبه‌ر شیعه‌ی ئێرانی) كه چۆن تاجیره‌كانی كوردایه‌تیی، مامه‌ڵه‌ی سیاسیی و ئابووریی، پێوه ده‌كه‌ن؟ گه‌وره‌تریین گرفتی تاڵه‌بانیی و جه‌لالیزم، تا به كوڕ و برازاكانی ده‌گات، ئه‌وه‌یه له مێثۆد و له مانیفێستدا، جیاوازییان له‌سه‌ر نه‌هجی فاشیل و ساقیطی كوردایه‌تیی نه بووه و نه هه‌یه، به‌ڵكو شه‌ڕه‌كه‌یان له‌سه‌ر ئه‌وه‌یه كه پارتیی، كوردایه‌تییه‌كه‌ی ساخته‌یه و ئه‌وه‌ی خۆیان ئۆریجیناڵ و ئه‌صیڵه. له واقیعیشدا شه‌له‌گه‌ی هه‌موو جۆگه گه‌وره و بچوكه‌كانی كوردایه‌تیی، لای پارتییه‌وه ده‌كرێنه‌وه و كوردایه‌تیی و بنه‌ماڵه‌ی بارزانیی، دووانه‌یه‌كن، هه‌ركه‌س پێیوابێت لێكیان جودا بكاته‌وه، له وه‌همێكی نه‌ته‌وه‌یی و خورافاتێكی نه‌ژادیی غەڵیظدا ده‌ژیه‌ت و هه‌موو جۆره‌كانی كوردایه‌تیی، به ئه‌فه‌ندییه‌كه‌ی تاڵه‌بانیی و به ناسیۆنالیزمه مه‌ده‌نییه‌كه‌ی ئیبراهیم ئه‌حمه‌د و ناسیۆنالیزمه نیشتمانییه‌كه‌ی نه‌وشیروان موصطه‌فاشه‌وه، هه‌مویان، به‌رده‌وام له خزمه‌تی چه‌ته‌گه‌رییه پیاوكوژییه‌كه‌ی كوردایه‌تییه رەسەنەکەدا بوون كه لای كه‌م ٧٥ ساڵه، له ده‌ست بارزانیی باوك و كوڕ و كوڕه‌زاكانیدایه.\nئه‌وه‌ی گرنگه، لایه‌نه سیاسیی و فیكرییه‌كه‌ی ئه‌م ئیعدامكردنه‌ی موصطه‌فا سه‌لیمییه. وێڕای ئه‌وه‌ی دژی ئیعدام و سیاسه‌ته سه‌ركوتكاره‌كانی كۆماری ئیسلامیی ئێرانین، وێڕای ئه‌وه‌ی كه‌سی سیاسیی ده‌بێ رێز له ئیراده‌ی بگییرێ و ده‌ست به ڕوویه‌وه نه‌نرێ كه داوای په‌ناگه‌یه‌ك ده‌كات، ئه‌مه به‌ده‌ر له‌وه‌ی راست بێت یه‌كێتیی نیشتمانیی ته‌سلیمی كردبێته‌وه یان له دیوی ئێران گییرابێته‌وه! ئێستا پارتیی له رێگه‌ی كوردایه‌تیی و ته‌خویینه‌كانیه‌وه، هه‌موو یه‌كێتیی له كون، ناوه. روونكردنه‌وه‌کەی ئاساییشی پێنجوێن، گاوانێك كه ساڵی دووجار ئاوه‌دانیی ببینێت، وردتر و عه‌قڵانییتر، تەنانەت موخابەراتییانەتر، ده‌ینووسێت. یه‌كێتیی، له دۆخێكدایه كه هه‌رگیز ناتوانێ به‌هه‌مان چه‌كی پارتیی، واته به كوردایه‌تیی، داكۆكیی له خۆی بكات. هه‌ر ئه‌مه‌شه، وایكردووه كه یه‌كێتیی له ڕوئییه‌ی سیاسیی و فیكری سیاسییدا، به موو، له پارتیی جیاواز نه‌بێت. به پێچه‌وانه‌وه، كادیره‌كانی یه‌كێتیی به جدیی كوردایه‌تیی ده‌كه‌ن، به‌ڵام ئه‌وانه‌ی پارتیی، باش تێگه‌یشتوونه كه باشتریین بیزنسه و كێ ئازایه، به‌شی خۆی ببات.\nپارتیی، بۆچی قوفڵی له ده‌می زۆریینه داوه؟\nفێڵه‌كه، لێره‌وه ده‌ست پێده‌كات كه به تێرمی فیكریی پێیده‌گوترێ “ناسیونالیزمی نه‌ژادیی” كه كوێرایی چاوی زۆربه‌ی هه‌ره زۆری نه‌ته‌وه‌ییه‌كان، نه‌ژادییه‌كان، ئیسلامییه‌كان، شیوعییه‌كان، كۆمیۆنیسته‌كان، كۆمه‌ڵه‌كان، دێموكراته‌كانی داهێناوه و ته‌نانه‌ت هه‌ندێ لایه‌نگرانی عه‌وامی په‌كه‌كه‌شی گرتۆته‌وه. هاوكات، رییزێكی به‌ریینیش له‌و نوخبه موهه‌ڕیجه نه‌ته‌وه‌ییه‌ی گرتووەته‌وه كه خۆیان به سه‌ربه‌خۆ و بێلایه‌ن ده‌زانن، بە تایبەتیی مێدیای ئەهلیی! لە سلێمانیی، به‌ڵام فاشیزمی نه‌ژادیی، كه‌ڕ و كوێری كردوون. ئه‌گه‌ر كاره‌كته‌ری سیناریۆكه”سه‌لیمیی” كورد نەژاد، نه‌بووایه، جه‌هانبه‌خشێكی فارس بووایه یان عه‌لیی ئه‌كبه‌رێكی ئاذه‌ریی بووایه، یاخود محه‌مه‌د ئه‌سه‌دییه‌كی عه‌ره‌بی ئه‌حواز یان به‌لوجێك بووایه، مێش میوانی ئەم هەموو کوردە نەتەوەییە، نه‌بوو. كه‌واته ئه‌و هه‌موو داد و فیغان و خۆڕنیینه‌وه نه‌ته‌وه‌یی و نه‌ژادییه، پێوەندیی بە ئازادییخوازییەوە نییە، بەڵکو له‌وێوه سه‌رچاوه ده‌گرێ كه ئه‌مانه به فاشیزمی نه‌ژادیی، لە مرۆڤبوون خراون و له پرۆسێسێكی ئیستیحماریی طولانییدا (به قه‌ولی ئێرانییه‌كان)، بەهۆی رەیعەوە بێت یان ئیستیحماری نەژادییەوە، وەکو رۆبۆتیان لێ هاتووە و بەکار دەهێنرێن.\nموصطه‌فا سه‌لیمیی كێیه؟\nبه رای عه‌لیی جه‌وانمه‌ردیی (ئەم پیاوە موخابەراتییە رەیعخۆرە، مرۆڤ شەرم لە خۆی دەکات بیخاتە جوملەوە)، سه‌لیمیی زیندانییەكی سیاسیی كورده و له‌سه‌ر بییروڕاكانی و نزییكایه‌تیی له یه‌كێك له هێزه ئۆپۆزیسیۆنه‌كانی كوردستانی ئێران، ١٧ ساڵه زیندانیی كراوه. ئه‌مه له‌كاتێكدایه، هه‌ر دوای هه‌واڵی ده‌ستگییركردنی سه‌لیمیی، له لایه‌ن هه‌ندێك له هاوڕێیان و ناسیاوانی ئه‌و قوربانییەوە، سه‌لیمیی وه‌ك ئه‌ندامی باندێكی دزیی، ڕاووڕووت و پیاوكوژیی، ناسێنرا. له‌وه‌ش زیاتر، هیچ یه‌كێك له حیزبه‌كانی كوردستانی ئێران، به هه‌ردوو دیموكرات و كۆمه‌ڵەکانە‌وه تا ده‌گاته پژاك، خاوه‌ندارییەتی خۆیان بۆ سه‌لیمیی، تا ئێستاش ده‌ر‌نه‌بڕیوه. ئه‌م دوو جۆره له تێڕوانیین و هه‌ڵسه‌نگاندنانه‌ی بۆ سه‌لیمیی ده‌كرێت، گومان لەسەر کەیسەکە زیاتر دروست دەکات و بە تەواویی کراوەتە کەیسێکی موخابەراتیی کە چەند دەسگایەکی موخابەراتیی، بەوردیی و بە بەرنامە، کاریان لەسەر کردووە.\nسه‌ره‌ڕای زانیینی سروشتی دانیشتووانی سه‌ر سنوری هه‌رێم له‌گه‌ڵ حكومه‌تی ئێران و رادده‌ی میواندۆستیی و كو‌لتووری پاراستنی لێقه‌وماوان له لایه‌ن گوندنشیینانی ئه‌و ده‌ڤه‌ره‌وه، هه‌ڵكه‌وته‌ی جیۆگرافیی ئه‌و سنووره و دابه‌شبونی هێزه‌كانی ئێران و پ.ك.ك و یه‌كێتیی له‌و ناوچه‌یه، ئێمه ناچینه ناو قه‌ضاوه‌تی ئه‌وه‌ی كه ئاخۆ سه‌لیمیی به ده‌ستی ئه‌نقه‌ست و به مه‌به‌ست ته‌سلیمی ئێران، یان سنوورداش كراوه‌ته‌وه وه یاخود له دیوی ئێران ده‌ستگیركراوه‌ته‌وه. ئه‌مانە کەیسی موخابەراتیین  و به تێپه‌ڕبوونی كات ئه‌م راستییانه، بەر رووناکیی دەکەون، بەڵام بێدەنگیی یەکێتیی، بۆ خۆی گومانەکان لەسەر خۆی زیاد دەکات.\nئه‌م هه‌ڵڵایه، له‌م كاته‌دا بۆچی؟\nروونه، باشتریین كه‌ره‌سته و ئامراز بۆ ته‌رویج و بره‌ودان به كوردایه‌تیی، ته‌خویینكردنی لایه‌نی به‌رامبه‌ر بووه و پارتیی هەمیشە کەسی پێ وەطەنیی نەبووە و هەرکەسیش لەگەڵ کوردایەتییە تیجاڕییەکەی ئەودا نەیاتەوە، ئەوە خائین و خۆفرۆشە. ره‌گ و ڕیشه‌ی ئه‌م ته‌خویینكردنه، لای كه‌م له كوردستانی عێراقدا، ده‌گه‌ڕێته‌وه بۆ ده‌یه‌كانی په‌نجاكان و شه‌سته‌كانی چەرخی رابردوو. لایه‌نه‌كانی كوردایه‌تیی، بۆ خۆ ره‌سه‌نكردن و پیرۆزكردن، به ته‌خویینكردنی به‌رامبه‌ره‌كەیان، هه‌وڵی باڵانسكردنه‌وه‌ی خیانه‌ته‌كانی خۆیان داوه. بۆ ئه‌مه‌ش ده‌سگای راگه‌یاندنی گه‌وره و كۆمه‌ڵێک ئه‌سپی ته‌ڕ‌واده‌یان، به پاره و سامانی گشتیی خه‌ڵكی كوردستانی عێراق، سپۆنسه‌ر كردووه. هه‌ندێك له‌و ئه‌سپانه، بە تایبەتیی هەندێ لە کوردەکانی ئێران، راسته‌وخۆ و به پاره‌یه‌كی زۆر و زه‌وه‌ند سپۆنسه‌ركراون، هه‌ندێكیشیان، به هۆی ختوكه‌ی ده‌ماری نه‌ژادیی، ئیثنیكیی و مه‌ذهه‌بییه‌وه ده‌كه‌ونه ناو زێرابی ناسیونالیزم و هه‌ندێ جاریش، خۆبه‌خۆ و بێ ئه‌وه‌ی به خۆیان بزانن، ده‌بنه وته‌بێژی ئه‌ندازیارانی خوطه جه‌هه‌ننه‌مییه موخابه‌راتییه ئیقلیمییه‌كان.\nدەقیق، له‌و رۆژه‌ی كه دایكێكی كوردستانی توركیا، ته‌رمی رۆله‌كه‌ی به له‌توپه‌تكراویی، له لایه‌ن ده‌سه‌ڵاتی فاشیزمی ئه‌ردۆغانییەوە، له رێگه‌ی خزمه‌تگوزاریی پۆسته‌وه، بۆ دێته‌وه، عه‌لیی جه‌وانمه‌ردیی ختوكه‌ی ده‌ماری نه‌ژادیی قه‌وم و قیله‌ی كوردایه‌تیی، نوخبه‌ی چالاكووانی سیاسیی و مه‌ده‌نیی هێڕ، هه‌ڵسوڕاوانی هێزه‌كانی ئۆپۆزسیۆن (به كۆن و تازه‌وه)، تاكی ساویلكه و نه‌خوێنده‌وار، كۆمه‌ڵێك شه‌هاده‌داری بێسه‌واد و نوخبه‌یه‌كیش له خه‌ڵكی عه‌وامی سه‌ر به پ.ك.ك، ده‌دات و كاره‌ساتی له‌توپه‌تكردنی رۆڵه‌یه‌كی كوردستانی تورکیا به ده‌ستی فاشیزمی توركیی كه له مێژووی نوێی مرۆڤایه‌تییدا ده‌گمه‌نه، به رووداوه‌كه‌ی سه‌لیمیی، له‌بییر كۆمه‌ڵانی خه‌ڵك ده‌باته‌وه و په‌رده‌پۆشی ده‌كات. وێڕای ئەوەی مانگانە صەدان میلیۆن دۆلار لە مووچەی خەڵک دەدزن و خەڵکیان بە برسییەتیی و هەژاریی، بەهۆی کۆرۆناوە، کەرەنتینە کردووە، هەمووی دەکەوێتە ژێر لێفەکەی کەیسی سەلیمییەوە کە بۆ خۆی قوربانییە.\nكێلێكی تر كه جه‌وانمه‌ردیی، بە دەستوری پاراستنی پارتیی، به هه‌مان به‌ردی رووداوه‌كه‌ی سه‌لیمیی، شكاندی، هه‌وڵی باڵانسكردنه‌وه‌ی خیانه‌تی كوشتن و ته‌سلیمكردنه‌وه‌ی سلێمانی موعینییه كه له كۆتایی شه‌سته‌كاندا، بە دەستوری بارزانیی باوک و کوڕەکانی ده‌كوژرێت و ته‌سلیمی رژێمی ئه‌وكاتی ئێران، ده‌كرێته‌وه. جه‌وانمه‌ردیی و ئه‌وانه‌ی سپۆنسه‌رییان كردووه، زۆر وه‌ستایانه هه‌مان وته‌كانی شه‌هید موعینیی كه له دواساته‌كانی ده‌ستگیركردنیدا كردویه‌تی (خۆتان لێره بمكوژن به‌ڵام ته‌سلیمی ئێرانم مه‌كه‌نه‌وه) به خه‌تێكی جوان و رازاوه، له‌سه‌ر وێنه‌كانی سه‌لیمییان نووسیی و له‌و ره‌شه‌جۆشییەی سه‌ر سۆشیال میدیای كوردیی، بە ئایکۆنیان کرد. به دڵنیاییه‌وه هه‌ڵبه‌ستنی هه‌مان رسته‌ی شه‌هید موعینیی و دانانی له‌سه‌ر زاری سه‌لیمیی، وه‌هه‌روه‌ها خاڵی سنووریی ته‌سلیمكردنه‌وه‌ی هه‌ردووكیان كه پێنجوێنه، به رێكه‌وت و بێ به‌رنامه‌ی داڕێژراو، نه‌بووه! ئەوە لە کاتێکدایە، بارزانیی، لە شەستەکاندا ویستوویەتی موعینیی بە زیندوویی تەسلیمی ساواکی ئێران بکاتەوە، بەڵام ئێرانییەکان پێیان باش بووە بە کوژراویی بدرێتەوە، بۆ ئەوەی شاهێدمانی قاتلبوونەکەیش بە شۆڕشگێڕەکانی کوردایەتیی، بسپێرێت.\nهەر دوای چه‌ند سه‌عاتێك له بڵاوبونه‌وه‌ی هه‌واڵی له سێداره‌دانی سه‌لیمیی، ورده ورده ده‌ركه‌وتنی هه‌ندێ سه‌ره‌داو، به‌تایبه‌ت له په‌یوه‌ندیی به ناسیاسییبوونی سه‌لیمیی و پێشیینه‌ی كاری مافیایی ئه‌و، كۆمه‌ڵێك له نوخبه‌ی رۆژنامه‌نووس و چالاكوانی مه‌ده‌نیی هه‌ڵخه‌ڵه‌تێنراو، پۆست و ڕه‌شه‌جۆشه‌كانی ناو سۆشیال میدیایان كشانده‌وه و هه‌ندێكیان داوای لێبوردنیشییان كرد. ده‌ستی چه‌وری خۆیان، به سه‌ری چه‌ند رێكخراوێكی مه‌ده‌نیی كوردستانی ئێران سڕیی، بێئاگا له‌وه‌ی ئه‌و ڕێكخراوانه‌ش له لایه‌ن لایه‌نێكی بزوتنه‌وه‌ی كوردایه‌تیی (پارتیی دیموكراتیی كوردستان)، بۆ پۆڵیشكردنی خوطه موخابه‌راتییه‌كانی خۆی، سه‌پۆرت و سپۆنسه‌ر كراون. ئه‌مه رێك وه‌ك ئه‌وه وایه، كاتێك موراد حه‌سه‌ن له شاری سیدنی ئوسترالیا، چاوپێكه‌وتنێك له‌گه‌ڵ ئیسماعیل بێشكچیی ئه‌نجام ده‌دات، لێی ده‌پرسێت: ئاخۆ ئێوه بۆ كاره‌كانتان، بۆ لۆبییكردن بۆ ده‌وڵه‌تیی كوردیی و گه‌ڕانتان به وڵاتاندا، له كوێ پاره ده‌هێنن؟ بێشكچیی، له وه‌ڵامدا ده‌ڵێت: ڕێكخراوی خێرخوازیی بارزانیی، سه‌پۆرتمان ده‌كات!\nلە کۆتاییدا، وێڕای کارەساتی دەسگا ئەمنیی و موخابەراتییەکانی پاراستن و زانیاریی، بەڵام پارتیی ئەمجارەش، رێک وەکو سەردەمی ریفراندۆمەکە، سەلماندییەوە بەهۆی پارەیەکی خەیاڵیی لە دزیینی سامانی نیشتمانیی، بەهۆی مێدیا زەبەلاحەکەیەوە و بەهۆی سیستەماتیکبوونی کوردایەتییەکەیەوە، هەمووانی لە کون نایەوە و لەسەروو هەمووشیانەوە، یەكێتییەکی صەد و بیست و ئەوەندە ئەندامی سەرکردایەتیی، وەکو داوڵ بۆ مەرەزە خۆماڵییەکەی تیجاڕەتی کوردایەتییە تاڵانیی و چەتەگەرییەکەی خۆی، لە خاچی تەخویینی کوردایەتیی، داوە. یەکێتیی لە دۆخێکی ئەوەندە خراپدایە کە نە دەوێرێ رەتی بکاتەوە کە سەلیمیی تەسلیم نەکردووەتەوە، نە دەشتوانێ داکۆکیی لە خۆی بکات. هۆکارە سیاسیی و فیکرییەکەی ئەمە، بە پلەی یەکەم بۆ ئەوە دەگەڕێتەوە، تەخویینەکانی مێدیای پارتیی و لایڤی ئەندامێکی پاراستنی کوردایەتیی، لە تەواوی ستراکتۆرە حیزبیی و سیاسیی و فیکرییەکەی( کە نییەتی) یەکێتیی، بەهێزتر و کاریگەرترە.\nکامیار سابیر موراد حەسەن\nپارتی بۆچی په‌لاماری خانه‌سۆریدا و چی له ئێزیدیه‌كان ده‌وێت؟؟


بەهەشت | من خێزانم سكى پڕە و منداڵەكەمان حەوت مانگە ڕۆژووى لەسەرە یان نا؟\nمیوانی ئەمڕۆ: ٥٧٠٧\nمیوانی هەفتە: ١٩٣٧١\nكۆی گشتی سەردان لە بەرواری ٢٠١٠/١٥/٥: ١٥٤١٢٥٠٥\nپرسیاری ژمارە ٢٩٧: من خێزانم سكى پڕە و منداڵەكەمان حەوت مانگە ڕۆژووى لەسەرە یان نا؟هەندێك ڕۆژ بێ تاقەتەو ناتوانێ ڕۆژوو بگرێت جا چى بكەین بۆ ئەم حاڵەتە بۆ ئەوەى گوناهبار نەبین؟\nئافرەتی سك پڕ و شیردەر ئەگەر له خۆیان و منداڵەكانیان بترسن بە ڕۆژوو نابن و هەموو ڕۆژێك خواردنی هەژارێك دەدەن، بەڵگەی ئەوەیش لە كتێبی خوای پەروەردگار دا: [ وَ عَلَى الَّذِينَ يُطِيقُونَهُ فِدْيَةٌ طَعَامُ مِسْكِينٍ ] ،، ڕووی هەڵێنجاندى بەڵگەش ئەوەیە كە ئەم ئایەتە تایبەتە بە پیاو و ئافرەتی پیر و نەخۆشێك كە هیوای چاك بوونەوەی لێ نەكرێ و شیردەر و سك پڕ ئەگەر لە خۆیان و منداڵەكانیان بترسن، هەر وەكو باسەكە ئاشكرا دەكرێت لە ڕیوایەتەكانی (ابن عباس) و (ابن عمر)ەوه.\nوە ئەوەشى لێوە جێگیر بووە كە فەرموویەتى: ((إذا خافت الـحامل على نفسها، والـمرضع على ولدها فـي رمضان، قال: يفطران ويطعمان مكان كل يومٍ مسكيناً، ولا يقضيانِ صوماً)) صحيح عزاهُ الشيخ الألبانـي في الإرواء (19 / 4) إلى الطبري (2758) وقال إسنادهُ صحيح على شرط مسلم. نقلاً عن الوجيز في فقه السنة والكتاب العزيز ص: (199).\nواتە: ئەگەر ئافرەتی سك پڕ (حامل) ترسی لەسەر خۆی هەبوو، وە ئافرەتی شیردەر ترسی لەسەر منداڵەكەی هەبوو لە ڕەمەزاندا ئەوا بە ڕۆژوو نابن و لە جیاتی هەموو ڕۆژێك خواردنی هەژارێك دەدەن، و ڕۆژوو قەزا ناكەنەوه.\nوە ئەوە جێگیر بوو كە پیاو و ئافرەتی پیر ئەگەر توانای ڕۆژوویان نەبێ و ئافرەتی سك پڕ و شیر دەریش ئەگەر لە خۆیان و منداڵەكانیان ترسان بە ڕۆژوو نابن و بۆ هەموو ڕۆژێك خواردنی هەژارێك دەدەن.\n(ابن عباس) (رضي الله عنه) ئەم حوكمەی داوە بۆ ئافرەتی سك پڕ و شیردەر، باشە لە كوێوە ئەم حوكمەی داونەتێ؟ گومان لەوە دا نىیە كە لە سوننەتەوە، بە تایبەت خۆی بە تەنها ئەمەی نەفەرمووە، بەڵكو (عبدالله بن عمر) (رضي الله عنه) هاو دەنگە لە گەڵی دا كە دەگێڕێتەوە ئەم ئایەتە (مەنسوخه).\nواتە: ڕۆژوو ناگرێت و بەرامبەر بە هەر ڕۆژێك خواردنی هەژارێك دەدات بە گوێل(مُدّ)یك لە گەنم. وە لە (ابن عمر)ەوە(رضي الله عنه) دەیگێڕینەوە كە فەرموویەتی: (الحَامِلُ وَالمُرْضِعُ تُفْطِرُ وَلا تَقْضي) أخرجهُ الدارقطني: (1 / 207) وصَحَّحَهُ. واتە: ئافرەتی سك پڕ و شیردەر ڕۆژوو ناگرێت و قەزاشی ناكاتەوە.\nلە (ابن عباس) ەوە(رضي الله عنه) دەگێڕنەوە كە یەكێك ـ لەو كەنیزەكانەی كە منداڵی لێی هەبوو (أم ولد) ـ بە سك پڕی یان شیردەری بینی و فەرمووی: (أَنْتِ مِن الَّذينَ لا يُطِيْقُونَ، عَلَيْكِ الجَزَاءُ، وَلَيْسَ عَلَيْكِ القَّضَاءُ) أخرجهُ الدارقطني: 1 / 207 - واتە: تۆ لەوانەی كە توانای ڕۆژوویان نىیە، فیدیەدانت لە سەرە نەك قەزا كردنەوە.\nسەرچاوەى ئەم فەتوایە كتێبى: (چۆنێتى ڕۆژووى پێغەمبەرى خوا لە ڕەمەزاندا / لە نووسینى: (سلیم الـهلالي و علي الحلبي) ە.\nجا براى بەڕێزمان با خێزانەكەت ئەگەر لە توانایدا نیە ڕۆژوو بگرێت بە هۆى حەملەوە ئەوا دەتوانى بە ڕۆژوو نەبیت، و لە بڕى هەر ڕۆژێكدا نانى كەم دەسێك (هەژارێك) بدات، كە بریتى یە لە نیو (صاع) كە هەر (صاع) ێكیش بریتى یە لە چوار گوێل بە دەستى كەسێكى مام ناوەند، نیوەكەشى دوو گوێل دەكات، كە نزیكەى یەك كێلۆ و ڕوبعێك لە برنج بێت یان لە ئارد، بە هیچ جۆرێكیش نابێت بە پارە بدرێت، خواى پەروەردگاریش زاناترە.


كۆمەڵێك خەڵكى هەژارو موستەحەق: فریاى لقى سلێمانى مانگى سوور ...بكەون!!؟\nئێمە كۆمەڵێك خەلًكى هەژاروخێزانى كەمدەرامەت و موستەحەقین لە سلێمانى ومافى ئەوەمان هەیە(خۆراك وخێوەت وفریاگوزارى)مان بەسەردا بەش بكرێت،كەلەلایەن (كۆمەڵەى مانگى سوورى عێراقى-لقى سلێمانى، دابین كراوە. بۆیە...بە پێویستمان زانى چەند زانیاریەكى گرنگ لەسەر پۆخڵەوات وگەندەڵیى كۆمەڵەى ناوبراوئاشكرا بكەین بەم...\nوریا حسین گوڵپی: لەلایەن بەرپرسێك و كەسێكى نەناسراوەوە,هەڕەشەو سوكایەتى بەڕۆژنامەنووس گۆران دوكانى دەكرێت\nلەسەربڵاوكردنەوەى هەواڵێك لەڕۆژنامەى هاوڵاتى و ڕادیۆى نەوا لەلایەن ڕۆژنامەنووس گۆران دوكانیەوە ,بەرپرسی پاسەوانەكانى مەڵبەند و كەسێكى نەناسراو هەڕەشەو سوكایەتى بەو ڕۆژنامەنووسە دەكەن و ناوبراویش سكاڵا دژى ئەو بەرپرسەى مەڵبەند و ئەو كەسە نەناسراوە تۆمار دەكات. ڕۆژنامەنووس گۆران دوكانى لەلێدوانێكدا ڕایگەیاند"دواى...\nکوردستانپۆست: له‌سایه‌ی نه‌بوونی متمانه ، هه‌ردوو بنه‌ماڵه‌ی مافیا داهێنانێکی نوی ده‌ئافرێنن!\nپاش ئه‌وه‌ی هه‌ردوو بنه‌ماڵه‌ی مافیا به لیستێک له هه‌لبژاردنه‌کان به‌شداری ده‌که‌ن و له خه‌نده‌قێکدا خۆیان ده‌بیینه‌وه رێک له دژی خه‌نده‌قی خه‌لکی کوردستانه ،بۆیه هیج ریگایه‌ک نامینیت له پیناو به‌ده‌ستهێنانی زۆرترین ده‌نگ ئه‌گه‌ر به‌کاری نه‌به‌ن ، له‌وه‌ش زیاتر هچ متمانه‌یه‌کیان به خه‌لکیش نه‌ماوه...\nعماد رفعت: چاوپێككەوتن لەگەل بەرێز خالید حلاق\nچاوپێككەوتن لەگەل بەرێز خالید حلاق كەساییەتى دێرینی شاری قەڵا و مینارە شاری هەولێر..ئەندامێكی بزووتنەوەی دیموكراتی توركمان لە كوردستاندا كە ئەویش دەستی لە كار كێشاوە نارەزایی خۆی دەربری بەرامبەر بە هەندێك لە كردەوەكانی ئەم بزووتنەوەیە و و ە بە تایبەتی كەرخی ئالتی بەرماخ و برا برسییەكانی ....! ئەمەش...\nلاپەڕە 71/72: « :: ... 66 67 68 69 70 71 72 »


ناكارابوونی گومەزی ئاسنین ، سستەك بوونی هەواڵگریی و ئاسایشیی ئیسراییل - SAHAR KURDISH (Sorani)\nناكارابوونی گومەزی ئاسنین ، سستەك بوونی هەواڵگریی و ئاسایشیی ئیسراییل\nنیسان 24, 2021 15:48 Asia/Tehran\nسەرچاوە خۆجێییەکان باسی بەرز بوونەوەی دەنگی قیژۆکی ھەڵمەتی موشەکی بۆ سەر گردوپەڕی دامەزراوەی ناڤۆکیی «دیمۆنا»یان کرد.\nئێسراییل لە چەند رۆژی رابردوودا شایەتی دو رووداوی ئاسایشیی لە ناوچە داگیركراوەكان بوو كە سستەك بوونی ئاسایشی سەربازیی و هەواڵگریی ئەو رژێمەی دەرخست .\n1- تەقینەوەی قورس لە دامەزراوەی ئاسایشیی هەستیاری ئیسراییل لە ناوەندی فەلەستینی داگیركراو .\n2- هاویژرانی موشەك لە خاكی سوریاوە بە تێپەڕین لە سیستمی بەرگریی موشەكیی رژێمی زایۆنی ناسراو بە گومەزی ئاسنین و پێكرانی دەوربەری دامەزراوەی ناڤۆكیی ستراتژیكی دیمۆنا .\nلەمبارەوە چەند خاڵ گرنگن : یەكەم ئەوەی كە رژێمی زایۆنی هەوڵ ئەدات وابنوێنێ ئەوەی لە كارگەی موشەك سازیی روویداوە ، بە هۆی هەڵەی مرۆیی بووە . كە لە لایەن زایۆنیەكان لە خەڵكی ئاساییەوە تا میدیا و كەسایەتیەكان قەبوڵ نەكراوە .\nهۆكاری ئەم هەڵوێستەی ئیسراییل ئەوەیە كە ئەگەر رابگەیەنێ كاری خۆڕاگریی بووە دەبێ وڵامی بداتەوە و ئەوەش باج و تێچووی دەبێت .\nبابەتی دوهەمیش ئەوەیە كە ئیسراییل راشكاوانە رایگەیاند تەقینەوەكە لە نزیك سایتی دیمۆنا لە خاكی سوریاوە ئەنجام بووە و موشەكەكە لە 30 كیلۆمەتریی سایتی دیمۆنا كەوتووە .\nئەم بابەتەش تەواو ناكارایی سیستمی گومەزی ئاسنین بۆ ناسینەوە و لێدانی موشەكە هاویژراوەكە لە خاكی سوریا ئاشكرا دەكات .\nبێنی گانتز وەزیری جەنگی رژێمی زایۆنیش وێڕای دانهێنان بە ناكارایی سیستمی بەرگریی موشەكیی گومەزی ئاسنین گوتی : لە بارەی شكستی هەڵمەتی شوێندۆزیی ئەم سیستمە لێكۆڵینەوە دەكرێت .\nتێگیرانی موشەك لە سایتی دیمۆنا وشداریەك بوو بە ئیسراییل لە بارەی كارە تێكدەرانە لە نێو وڵاتانی دیكە لەوان سوریا و ئێران لەمەڕ ئەوەی كە ئەم كردارانە دەبنە هۆی نائەمنیی بەرفراوان لە نێو ناوچە داگیركراوەكان .\nموشەك تێگرتن لە دیمۆنا پەیامێكی ستراتژیی بۆ ئیسراییل بوو كە پشوودرێژیی ستراتژیكی دەورگێڕانی تەوەری خۆڕاگریی كۆتایی هاتووە و ئیسراییل لە كاتی درێژەدان بە كاری تێكدەرانە دەبێ چاوەڕوانی زەبری گورچكبڕ و ستراتژیك بێت .


پێشانگای بەغدای زستانە لە زۆنی نێودەوڵەتی - Ruya Foundation For Contemporary Culture In Iraq\nكانونی یەکەم 7, 2015 پێشانگای بەغدای زستانە لە زۆنی نێودەوڵەتی\nپێش دەستپێکردنی پێشانگای بەغدای زستانە لە زۆنی نێودەوڵەتیدا لە رۆژی ١٧ی کانوونی یەکەمی ٢٠١٥، فورات جەمیل، بەڕێوەبەەری ئۆفیسی بەغدای دەزگای رویا دەنوسێت:\nوەک بەشێک لە هەوڵە بەردەوامەکانی ئێمە بۆ هاوکاریکردنی هونەرمەندان لە عێراقدا، ئێمە هەماهەنگیمان لەگەڵ باڵیۆزی کەنەد دەستپێکرد، بۆ ئەوەی پێشناگایەک سەبارەت بە کارە نوێیەکانی هونەرمەندە عێراقییەکان رێکبخەین، ئەویش لەناو زۆنێکی نێودەوڵەتیدا. لەبەرئەوە ئەنجومەنی هونەری و ئەنجوومەنە نێودەوڵەتیەکانی بەغدا کە لە هەمان شاردا دەژین و پەیوەندییەکی کەمیان لەگەڵ یەکدیدا هەیە، ئێمە هەوڵماندا پردێک لە نیوانیاندا دروست بکەین و لێکیان نزیک بکەینەوە.\nدیلان عابدین، هێڵم ، ٢٠١٥، رەوشتبەرزی هونەرمەند\nگفتوگۆمان لەگەڵ بەڕیز رۆبێرت بیسێت، بەرپرسی کاروباری باڵیۆزخانەی کەنەدا لە عێراق، لە مانگی حوزەیرانی ٢٠١٥ەوە دەستیپێکردووە، کاتێک قسەمان لەسەر نەبوونی مارکێتێکی هونەری کرد لەناو شاری بەغدا، کە تێیدا هونەرمەندە نێوخۆیەکانی عێراق بتوانن لەڕووی داراییەوە و لەرێگەی نمایشکردنی کارە هونەرییەکانیانەوە سودی لێببینن. هونەری عێراقی لە تاراوگە لەئاستی جیهانیدا دەدروەشێتەوە و گەشە دەکات، بەڵام ئەو هونەرمەندانەی لەناو عێراقدا دەژین بە تەواوی لە بازاڕە جیهانییەکان دابراون، کۆمەڵێک بەربەست لەبەردەم پەیوەندییەکی بازرگانی لەنیوان خەڵکی عێراق و جیهاندا هەیە و گواستنەوەی کارە هونەرییە عێراقییەکان بۆ جیهان زۆر زەحمەت بووە. تەنانەت بەشێک لە هونەرمەندە عێراقییەکان کۆچ دەکەن بۆ ئەوەی بتوانن هەلێکی باشتر بەدەست بهێنن.\nبەشێکی زۆر ئەنجومەنی نێودەولەتییە بیانییەکانی ناو بەغدا و لە زۆنی نێودەوڵتی ئەو شارەدا دەکرێت وەک جەماوەرێکی سروشتی هونەر و هوەنەرمەندان ببینرێن، بەڵام تا ئیستا دەبینین ئەو پەیوەندییەی دەبوو لەنیوان ئەوان و هوەنەرمەنداندا هەبێت زۆر لاوازە ئەویش بەهۆی هەندێک هۆکارو پێوەری ئەمنییەوە کە بۆ باڵیۆزخانە و رێکخراوە نیودەوڵەتییەکان پەیڕەو دەکرێت. لە هەمان کاتیشدا هونەرمەندە عێراقییەکانیش ناتوانن کارەکانی خۆیان بۆ ئەو جەماوەرە جیهانییە نمایش بکەن کە لەوێدا لە پشت دیوارە ئەمنییەکانەوە دەژین.\nئەحمەد عەبدولرەزاق، بێناونیشان، ٢٠١٥، ریزی هونەرمەند\nلەبەر ئەم هۆکارانە، ئێمە بریارمان دا هونەرمەندەکان ببەیەنە ناو ئەو زۆنە نێودەولەتییەوە لە بەغدا، هیوادارین هونەرمەندەکان لەم رێگەیەوە بتوانن کارەکانی خۆیان نمایش بکەن و لەڕووی داراییەوە سودی لێببینن، هەروەها دەستبکرێت بە دروستبوونی پەیوەندییەکی نێودەولەتی، ئەمەش هاوکاریان بکات لە تێکەڵبوونیان لەگەڵ هونەری گەردوونی جیهاندا.\nرێکخستنی پێشانگایەک لەناو ئەو ناوچە نێودەوڵەتییەی بەغدا زۆر ئاسان نەبوو، ئەو کارە بەبێ هاوکارییەکانی بەڕیوەبەرایەتی پەیوەندییە رۆپشنبیری و کەلتورییەکانی سەر بە وەزارەتی رپشنبیری سەری نەدەگرت. چونکە چوونە ناو ئەو شوێنە کە چەندین بەربەستی ئەمنی هەیە هێندە ئاسان نەبوو، ئەمە جگە لەوەی تەنیا ژمارەیەکی کەم لە خەڵکی بەغدا مۆڵەتی چوونە ناو ئەو ناوچەیان پێدەدرێت. ئێمە لەڕیگەی کارەکانمانەوە دواتر زانیمان بردنی کارە هونەرییەکان و هونەرمەندان بۆ ناو ئەو ناوچەیە بەهەمان شیوە ئاسان نییەو کاتێکی زۆری دەویست تا بتواننین ئەو هونەرمەندە عێراقییانە ببەینە ناو ئەو ناوچەیە.\nکارەکانیی هونەرمەند دیلان عابدین کە لە سلێمانییەوە گەیشتووە. دەزگای رویا\nفۆترگرافێکی ئەیمەن عامر لە یادی رێزلێنان لە تارکۆڤسکی، کە بەشێکە نمایشەکانی پێشنگای بەغدای زستانە\nئەو هونەرمەندانەی کە بۆ بەشداریکردن لە پێشانگاکە هەڵبژێردراون لەلایەن دەزگای رویاوە بە هاوکاری باڵیۆزخانەی کەنەدا لە عێراق و وەزارەتی رۆشنبیری عێراق هەڵبژێردراون، دەزگای رویا خۆی کۆمەڵێک هونەرمەندی هەڵبژاردووە کە ئێمە پێشووتر کارمان لەگەڵ کردوون و هاوکاریمان کردوون، کە ماوەی چەند ساڵێکە لە ناوچەکانی بەغدا، سلێمانی و کەرکوک کاریان لەگەڵ دەکەین. ئێمە باەڕمان وایە ئەم هونەرمەندانە لە کارکردنیاندا رەنگدانەوەی واقیعی ناوچەکە دەبینرێت و خاوەنی کەسایەتی خۆیانن و سەربەخۆ لەو نەهج و ستایلە باوانە کاردەکەن کە لە قوتابخانە هونەرییەکانی ئەم وڵاتەدا دەخوێندرێن.\nهونەرمەندە هەڵبژێردراوەکان ئەمانەن:\nتەلال مەحمود حەمید\nعەقیل خەریف ، باڵندە، رێزی هونەرمەند\nئەیمەن عامری، رێزلێنان لە تارکۆڤسکی، رێزی هونەرمەند\nلەرێگەی ئەم پێشانگایەوە، ئێمە توانیمان نیشانی بدەین کە حکومەت و لایەنە ناحکومییەکان دەتوانن پێکەوە وەک دوو هاوبەش و هاوکاری هونەر کاربکەن. بەشێوەیەکی ئاسایی لەم جۆرە کارانەدا حکومەت دەبێتە سپۆنسەر و لایەنە ناحکومییەکانیش دەبنە دابینکەری پێداویستی و هاوکاری لەڕوی داراییەوە. لێرەدا دەزگای رویا هەوڵەکانی خۆی لەپێناو هەماهەنگی و دەستکەوتنی هاوکاری لەگەڵ باڵیۆزخانەی کەندە چڕکردەوە و هەروەها لەگەڵ وەزارەتی رۆشنبیری عێراقیشدا، بەبێ ئەوەی هیچ کام لەوان پشت بەوی دیکەیان ببەستێت.\nباڵیۆزخانەی کەنەدا و وەزارەتی رۆشنبیری عێراقی پێشوازییان لەم کارە و هەروەها بەردەوامبوونی ئەم جۆرە پێشنیازانە کرد بۆ ئەوەی لە هەر چوار وەرزی ساڵی ٢٠١٦دا هەماهەنگی بکەن. پێشناگای بەغدای وەرزی بەهاریش لە مانگی نیسانی ٢٠١٦دا رێک دەخرێت


خوێندنەوەیەکی (مەسعود محمد)یانە بۆ ڕۆمانی مرۆڤی هەرزان.. باسی دووەم- گۆران سەباح – Dengekan\nbyGoran Sabah\tMay 19, 2021\tGeneral, Literature\nمەسعود محمد (٢٠١٤) لە بەشی یەکەمی (مرۆڤ و دەوروبەر)دا جەخت لەسەر بێسنوور و سنووردار دەکاتەوە. لە لاپەڕە ١٢ دەڵێ، “. . . جیهان و پرسیارەکانی بێسنوورن . . . پێوانی ئەو نامەحدوودانە بە عەیارەی مەحدوود گەپێکی سافیلکانەیە.” زانایانی نێو فەزای مرۆڤی هەرزان بە پێوەرێکی سنووردار دەیانەوێ ڕووبەڕووی خۆکوشتن بوەستنەوە، مەسعود گوتەنی، ئەوە گەپێکی ساویلکەیە. لە فەلسەفەیەکی تەسکدا دەیانەوێت لە دنیایەکی بەرین بنۆڕن. ئەمەش وەک مەسعود دەڵێ، “فەلسەفەی تەسک و دنیای بەرین دوو لایەنی یەکجار پێچەوانەی (موعادەلەی فیکری)ن.” هەر زانایەک دیلی فەلسەفەیەکە بۆیە دۆش دەبێت لە هزر، بەڵام هۆشی شووشە دیلی هیچ فەلسەفەیەک نییە، بۆیە داهێنان دەکات.\nبیرمەندانی نێو ڕۆمانەکە و بیرمەندانی ئەم سەردەمەی ئێستە بوونەتە دیلی بیرمەندانی پێش خۆیان. دەبینین هزر لە یەک بازنەی سنوورداردا دەخولێتەوە. بۆیە ناتوانین هیچ فەلسەفەیەک تێپەڕێنین. مەسعود دێ ئەم قسەیە بە کۆمەنیستەکان دەڵێ، “من هەرگیز پێت ناڵێم قەناعەت بە هیچ کەس و هیچ شتێک مەهێنە. من دەڵێم حورمەتی (قەناعەت)ت بگرە بەوەدا کە هەڵمەت ببەیتە سەر ئەو چەوت و چوێڕییەی لەو فەلسەفەیەدا دەیدۆزیتەوە کە کردووتە بە نێرتکی قەناعەتت… من دەڵێم مەبە دەروێشی فەلسەفەی سەدەی بیستەم.” (٢٠١٤، لا٦).\nهاتنە دەرەوە لە بازنەی ماددی و بازنەی فەلسەفەی تەسک ئیڕادەیەکی ئازادی دەوێت. شووشە ئەو ئیڕادەیەی هەیە بۆیە بەو تەمەنە گچکەی خۆی پێشڕەوی زانست و فەلسەفە و ئایین و دەروونناسی دەکات. مەسعود دەڵێ، “مرۆڤی ئیڕادە ئازاد یەکجار زەحمەتتر و درەنگتر دابین دەبێ لە مرۆڤی گیرخواردوو بەدەست قودسییەتی نەزەریانەوە.” (٢٠١٤، لا٦٠). تەواوی زاناکان ڕووبەڕووی شووشە دەبنەوە، دژی بیرۆکەکەی دەوەستنەوە، هەوڵ دەدەن بیسەلمێنن هەڵەیە، بەڵام لەبەر ئیڕادەی ئازادی، شووشە بۆیان دابین نابێ.\nلەسەر بەردەوامبوونی ئایین، مەسعود لە لاپەڕە ١٤دا دەڵێ، “… ئایین شتێک نییە لە جغزی سوودی کۆمەڵایەتی دەرچووبێت وەیا لەلایەن کۆمەڵەوە بێبایەخ و بێڕێز بووبێت … ئایا ئەو فەلسەفە و بیرەباوەڕە پشت لە ئاینانەی دەیانەوێ دەوری دین لە کۆمەڵایەتی و مێژوو کەم بکەنەوە بۆ خۆیان هێندەی ئایین بەردەوام دەبن؟ دەتوانن هەزاران ساڵ بژین وەک کە ئایین ژیاوە؟” … قابلیەتی بەردەوامبوونی باوەڕی ئایینیش پتر لە باوەڕی ماددی و فەلسەفی، ئەویش بۆ خۆی ڕاستیێکە دەبێ سەرنجی بیرکەرەوە، ماددی بێ یا هەرچی بێ، بۆ دۆزینەوەی سەرچاوەکانی ئەو بەردەوامبوونە ڕابکێشێت.”\nیەک لە ڕۆماننووسەکان لە نامەیەکدا پێمی گوت چۆن لە ساڵی ٢١٠٠ باوی ئایین دەمێنێت. ئەو قسەی سەرەوەی مەسعود محمد وەڵامێکە پڕ بە پێستی ئەم پرسیارە. مەسعود ئەوەش دەڵێت، “چەند سەیرە ملیۆنەها خەڵق لە خۆوە بە ئەرک و مەسرەفی خۆیان خەریکی بەردەوامکردنی باوەڕێک بن کە بەلای بیرکردنەوەی ماددی و عیلمانییەوە فڕی بەسەر ڕاستی و ماددە و سوودی خەڵقەوە نییە، کەچی فەلسەفە ماددییەکە کە خۆی داناوە بە ئاڵای سوود و خێر و خۆشیی گەل ئەگەر پۆلیس و عەسکەر نەیپارێزن لەوانەیە بە زوویی لە بیران بچنەوە.”\nڕۆمانی مرۆڤی هەرزان بە ئاڕاستە (هۆش)ماندا دەبات. هەر تاکێک هۆشی خۆی فەرامۆش کرد، قەدری هۆشی نەزانی، یان هۆشی بە ئارەزووەیلی نزم سەرقاڵ کرد، کۆتاییەکەی خێر نابێت. ئەوانەی خۆیان دەکوژن لە ڕۆمانەکە خاوەن هۆشی هەرزانن، بەدووی ئارەزووی نزم کەوتوون. مەسعود لە لاپەڕە ٢٤دا دەڵێ نابێ هۆش ببێتە کۆیلەی هیچ شتێک بە ئایینیشەوە. تەنانەت (سروشت)یش بێ هۆش بێ دەسەڵاتە (مەسعود، لا٢٤). زانایانی نێو مرۆڤی هەرزان دەیانەوێت خۆکوشتن بە سروشت چارە بکەن، بەڵام ناتوانن و بیرۆکەکەیان سەر ناگرێت. هەر لە هەمان لاپەڕەدا مەسعود دەڵێت، “ئەو شتانەی پەیدابوونیان بە هۆش بەستراوەتەوە بەر لە پەیدابوونی هۆش بوونی هێزەکیشیان نییە” چونکە هیچ شتێک “ئیدراک و ئیڕادەی” نییە هەست بە خۆی بکات گەر هۆشی نەبێت.\nڕۆمانی مرۆڤی هەرزان پێمان دەڵێت مرۆڤ دەبێ بگەڕێتەوە نێو خودی خۆی. بچێتەوە بۆ ئەقڵ، بۆ هۆش، بۆ بیرکردنەوە. ئەو دەمەی مرۆڤ ویستی لەسەر بێت، ماددە دەتوانێت هۆشی داگیر بکات، ئەگەر نا، هیچ شتێک ناتوانێت هۆشی مرۆڤ داگیر بکات. ئەوە مرۆڤ خۆیەتی خۆی تەسلیم دەکات و کۆڵ دەدات. مەسعود لە لاپەڕە ٢٥دا دەڵێت، “… پەک کەوتنی هۆش لە سەر هەبوونی (ماددە) بە خواهشتی ماددەکە نییە: ماددە ئاگای لە هۆش و لە خۆیشی نییە تا بیەوێ پەکی بخات، هەر لە بنەڕەتدا چ خواهشتی نییە، ئەوە هێزێکی خاوەن ئیڕادەیە لە دەرەوەی ماددە، ماددە بە گژ مرۆڤەوە دەنێت و سەری لێ دەشێوێنێت.”\nمرۆڤی نێو ڕۆمانی مرۆڤی هەرزان بە دوای وەهم کەوتوون، بە دوای بەرژەوەندیی ماددی کەوتوون، بۆیە ڕۆژ بە ڕۆژ بەرەو هەڵدێرێکی ترسناک دەچن. بێ ئاگان لەوەی ئەو وەهم و بەرژەوەندییانە، جا هەر چی بێت، بەرەو نەمانیان دەبات. کارەساتە بێ ئاگا بی لە مەترسیی ئەودیو بەرژەوەندییەکانت. سامی سێڵ لە گەشتی میعراج بۆی بەدەر دەکەوێت. کارەکتەرەکانی تریش. مەسعود لەم بارەیەوە لە لاپەڕە ٤٠دا دەڵیت، “مرۆڤ بەرژەوەند لە چدا ببینێت ئەوە دەکات ئیتر ڕەنگە بەرژەوەندەکە ماددی بێت یان مەعنەوی بێت وەیا بەرژەوەندییەکی مەهمووم و درۆزن بێت، تەنانەت لەوانەیە مرۆڤ شتێک بە بەرژەوەند بزانێت و بیکات کەچی گەورەترین هەڵەی کوشندەی هەموو ژیانی بێت…”\nشووشە ئەم وەهمانە بەلاوە دەنێت، بەرژەوەندیی خۆی گرێ دەدات بە بەرژەوەندیی مانەوەی مرۆڤ. هەرچەندە نیوەڕوح دەبێت، یاوەرەکانی لەسەر دادەنێت، بەڵام کۆڵ نادات لە سڕینەوەی وەهم و ئارەزووە نزمەکان.\nکەس هەیە لە خۆشیدا خنکا بێت؟ بەڵێ. زۆریش. هێندەی خەڵک لە خۆشیدا دەخنکێن و سەرگەردان دەبن، هێندە لە ناخۆشیدا وایان لێ نایەت. لە دنیای ڕۆمانی مرۆڤی هەرزاندا، خەڵک لەوپەڕی خۆشیدا دەژین. خۆکوشتن لە ناخۆشییەوە سەرچاوەی نەگرتووە، بگرە لە بەڕەللاکردنی نەفسەوەیە، لە تامکردنی هەموو شتێکەوەیە، لە تاقیکردنەوەی هەموو شتێکەوەیە، لە وێڵبوونە بە دوای ئارەزووەیلی نزم. مەسعود لە لاپەڕە ٦٠دا دەڵێت، “مرۆڤی ڕەها لەوانەیە لە خۆشیدا خنکابێت و داوای پتر بکات، بە پترەکەش ڕازی نەبێت ئیتر با بداتەوە سەر بێباکی و ڕیشبەردانەوە و جلشڕی و قوتەیی و گاڵتە بەدنیاکردن، …”\nPrevious ئایەتەکانی نائومێدیی.. قەسیدەی: ستیڤان شەمزینی\nNext ژیانی موزیكژەنێكی كورد لە رۆمانێكی سعودیدا.. ئەردەڵان عەبدوڵڵا


ماڵپەری فیردەوس | حوکمی پاداشت وەرگرتن لەسەر وتار خوێندن و قازانج خستنەسەر کتێبی ئایینی؟\nسەردێری پرسیار:حوکمی پاداشت وەرگرتن لەسەر وتار خوێندن و قازانج خستنەسەر کتێبی ئایینی؟\nبەرواری دانان :2021-01-30 کۆدی پرسیار:2326\nوەڵام: زانایان دەڵێن وەرگرتنی پاداشت لەسەر نووسینی کتێبی ئیسلامی، یان لەسەر بانگەوازی کردن، یان لەسەر خەڵک فێرکردن دروستە لەسەر وتەی ڕاستی زانایان بەتایبەتی ئەگەر پێویستی پێی هەبێت، بەڵگە:\n١- عَنْ ابْنِ عَبَّاسٍ رضي الله عنهما أَنَّ نَفَرًا مِنْ أَصْحَابِ النَّبِيِّ صَلَّى اللَّهُ عَلَيْهِ وَسَلَّمَ مَرُّوا بِمَاءٍ فِيهِمْ لَدِيغٌ فَعَرَضَ لَهُمْ رَجُلٌ مِنْ أَهْلِ الْمَاءِ فَقَالَ : هَلْ فِيكُمْ مِنْ رَاقٍ إِنَّ فِي الْمَاءِ رَجُلًا لَدِيغًا فَانْطَلَقَ رَجُلٌ مِنْهُمْ فَقَرَأَ بِفَاتِحَةِ الْكِتَابِ عَلَى شَاءٍ [أي : قطيع من الغنم] فَبَرَأَ فَجَاءَ بِالشَّاءِ إِلَى أَصْحَابِهِ فَكَرِهُوا ذَلِكَ ، وَقَالُوا: أَخَذْتَ عَلَى كِتَابِ اللَّهِ أَجْرًا ؟! حَتَّى قَدِمُوا الْمَدِينَةَ فَقَالُوا: يَا رَسُولَ اللَّهِ أَخَذَ عَلَى كِتَابِ اللَّهِ أَجْرًا فَقَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: (إِنَّ أَحَقَّ مَا أَخَذْتُمْ عَلَيْهِ أَجْرًا كِتَابُ اللَّهِ) رواه البخاري (5405).\n٢- عَنْ سَهْلِ بْنِ سَعْدٍ رضي الله عنه قَالَ: (أَتَتْ النَّبِيَّ صَلَّى اللَّهُ عَلَيْهِ وَسَلَّمَ امْرَأَةٌ فَقَالَتْ: إِنَّهَا قَدْ وَهَبَتْ نَفْسَهَا لِلَّهِ وَلِرَسُولِهِ صَلَّى اللَّهُ عَلَيْهِ وَسَلَّمَ فَقَالَ: مَا لِي فِي النِّسَاءِ مِنْ حَاجَةٍ، فَقَالَ رَجُلٌ: زَوِّجْنِيهَا قَالَ : أَعْطِهَا ثَوْبًا، قَالَ: لَا أَجِدُ قَالَ: أَعْطِهَا وَلَوْ خَاتَمًا مِنْ حَدِيدٍ، فَاعْتَلَّ لَهُ، فَقَالَ: مَا مَعَكَ مِنْ الْقُرْآنِ؟ قَالَ: كَذَا وَكَذَا قَالَ: فَقَدْ زَوَّجْتُكَهَا بِمَا مَعَكَ مِنْ الْقُرْآنِ). رواه البخاري (4741) ومسلم (1425).\nسەبارەت بە کەم بوونەوەی پاداشت:\n- ئەگەر کردەوە بە پاکی تەنها بۆ خوا بکات و هیچ مەبەستی دونیای نەبێت، بێگومان ئەمە باشترە و پاداشتی زیاتر و گەورەترە، هەروەک فەرموودە هاتووە پێغەمبەر صلی اللە علیە وسلم دەفەرمووێت: (مَا مِنْ غَازِيَةٍ تَغْزُو فِي سَبِيلِ اللَّهِ فَيُصِيبُونَ الْغَنِيمَةَ إِلَّا تَعَجَّلُوا ثُلُثَيْ أَجْرِهِمْ مِنْ الْآخِرَةِ وَيَبْقَى لَهُمْ الثُّلُثُ وَإِنْ لَمْ يُصِيبُوا غَنِيمَةً تَمَّ لَهُمْ أَجْرُهُمْ) رواه مسلم (١٩٠٦).\n- ئەگەر کردەوە بکات تەنها مەبەستی دونیا بێت، ئەمەیان هیچ پاداشت بۆی نییە، بەڵکو هەندێک زانا بۆ ئەوە چوون ئەمە شیرکە.\n- ئەگەر کردەوە بکات مەبەستی خوا بێت و مەبەستی بەدەست هێنانی دونیاشی هەبێت وەک هەندێک پارە، ئەمەیان دروستە و داخلی شیرک نابێت.\nبەڵام ئەگەر پاداشتی فێرکردن لە بیت مالەوە بێت وەک ئەوەی کەسێک دابمەزرێت بۆ خەڵک فێرە قورئان کردن، یان وتار خوێندن و بانگەوازی کردن، ئەمەیان دروستە بە یەک دەنگی هەموو زانایان.\nمرۆڤ ئەگەر پێویستی بە ماڵ نەبێت گومانی تێدایە نییە باشتر وایە مال وەرنەگرێت لەسەر عیبادەتەکان و کردەوە باشەکان، باشتر وایە داوای پاداشت تەنها لەخوا بکات، هەروەها نابێت زیادەڕەوی بکات سنور ببەزێنێت و لە مال وەرگرتندا.


سەیدسادق یەکێکە لە شارۆچکەکانی پارێزگای سلێمانی لە ھەرێمی کوردستان. ناوەندی قەزای سەید سادقە، ساڵی ١٩٥٦ بڕیاری بەشارەدێ بوونی دراوە، بەشێوەیەکی بەرچاو ساڵانە بەپێی ئامار لە ١٧% ڕێژەی دانیشتووان ڕوو لە زۆر بوون دەکات، لە ساڵی ٢٠١٠ دا، ژمارەی دانیشتووانی ئەم قەزایە ١٠٧٠٠٠ کەس بووە. بە ھۆی زۆری ڕیژەی دانیشتووانەکەی ئەم شارە لە ١٢-٠٢-٢٠٠٧ بە بڕیاری ئەنجومەنی وەزیران کرایە شارۆچکە. قەزاکە لە دوو ناحیە پێکھاتووە:\nوەرگیراو لە «https://ckb.wikipedia.org/w/index.php?title=سەید_سادق&oldid=945773»\nئەم پەڕەیە دواجار لە ٢٣:٠٩ی ١٣ی ئایاری ٢٠٢٢ نوێ کراوەتەوە.